text:
KGAOLO 40
Thuto Mabapi le go Lebalela
MOSADI WA MODIRADIBE O TŠHELA DINAO TŠA JESU KA MAKHURA
TEBALELO E SWANTŠHWA KA MOADIMI
Go ithekgile ka seo se lego dipelong tša bona, batho ba arabela ka go se swane go seo Jesu a se bolelago le seo a se dirago. Seo se bonagala gabotse ntlong e nngwe ya kua Galilea. Mofarisei yo a bitšwago Simone o laletša Jesu dijong, mohlomongwe e le gore a tsebe gakaone motho yo yo a dirago mediro e makatšago. Mohlomongwe a tšea se e le sebaka sa gore a bolele le bao ba lego moo, Jesu o a dumela, bjalo ka ge a ile a dira dinakong tše dingwe ge a be a amogetše ditaletšo tša go ja le balekgetho le badiradibe.
Lega go le bjalo, Jesu ga a hwetše tlhokomelo e botse yeo ka tlwaelo e newago baeng. Ditseleng tša marole kua Palestina, dinao tšeo di rwelego diramphašane di kwa phišo le go šilafala, ka gona go hlapiša dinao tša moeng ka meetse a go tonya ke tiro e tlwaelegilego ya go amogela baeng. Jesu ga a direlwe seo. Ga a newe le katlo ya go mo amogela bjalo ka ge go tlwaetšwe. Mokgwa o mongwe ke wa go tšhela meriri ya moeng ka makhura e le tiro ya botho le ya go amogela baeng. Le se Jesu ga a se direlwe. Ka gona, na re ka re o amogetšwe?
Ge baeng ba dutše tafoleng, ba thoma go ja. Ge ba sa ja, mosadi o tsena ka setu ka phapošing a se a laletšwa. O “tsebja motseng gore ke modiradibe.” (Luka 7:37) Batho ka moka ba sa phethagalago ke badiradibe, lega go le bjalo mosadi yo o bonagala a phela bophelo bjo bo gobogilego, mohlomongwe e le mogweba-ka-mmele. A ka ba a kwele ka dithuto tša Jesu, go akaretša le taletšo ya gagwe ya gore ‘bohle bao ba imelwago ba tle go yena gore ba lapološwe.’ (Mateo 11:28, 29) Mohlomongwe a tutueditšwe ke mantšu le ditiro tša Jesu, ga bjale o mo hweditše.
O tšwelela ka morago ga Jesu tafoleng gomme a khunama dinaong tša gagwe. Megokgo ya gagwe e tšhologela dinaong tša Jesu, gomme o e phumola ka moriri wa gagwe. O atla dinao tša gagwe ka borutho gomme a di tšhela ka makhura a monko o bose ao a tlilego le ona. Simone o bogela seo ka go se rate, pelong ya gagwe a ipotša gore: “Motho yo ge nkabe e be e le moporofeta, o be a tla tseba gore mosadi yo a mo kgwathago ke mang le gore ke motho wa mohuta ofe, a tseba gore ke modiradibe.”—Luka 7:39.
Jesu ka go lemoga seo Simone a se naganago, o re: “Simone, ke na le seo ke ratago go go botša sona.” Yena a araba a re: “Morutiši, se bolele!” Jesu o tšwela pele o re: “Banna ba babedi ba be ba na le molato go moadimiši yo a itšego; yo mongwe o be a na le molato wa ditenariase tše makgolohlano, eupša yo mongwe e le wa tše masomehlano. Ge ba be ba se na seo ba ka mo lefelelago ka sona, a ba lebalela bobedi bja bona ka bolokologi. Ka gona, ke ofe go bona yo a tlago go mo rata kudu?” Mohlomongwe Simone o araba ka go se bontšhe kgahlego, o re: “Ke bona gore e tla ba yo a mo lebaletšego molato o mogolo.”—Luka 7:40-43.
Jesu o dumelelana le seo. Ke moka a lebeletše mosadi yoo, o re go Simone: “Na o bona mosadi yo? Ke tsene ntlong ya gago; ga se wa mpha meetse bakeng sa dinao tša ka. Eupša mosadi yo o kolobišitše dinao tša ka ka megokgo ya gagwe gomme a di phumola ka moriri wa hlogo ya gagwe. Ga se wa nkatla; eupša mosadi yo go tloga nakong yeo ke tsenego ka yona, ga se a ka a lesa go atla dinao tša ka ka borutho. Ga se wa tlotša hlogo ya ka ka makhura, eupša mosadi yo o tloditše dinao tša ka ka makhura a monko o bose.” Jesu o be a bona gore mosadi yo o be a bontšha go itshola go tšwa pelong bakeng sa bophelo bja gagwe bjo bo gobogilego. Ka gona o phetha ka gore: “Ke go botša gore dibe tša gagwe le ge e ba e le tše dintši gakaakang, di lebaletšwe, gobane o bontšhitše lerato le legolo, eupša yo a lebaletšwego ganyenyane, o bontšha lerato le lenyenyane.”—Luka 7:44-47.
Jesu ga a phaele ka thoko taba ya boitshwaro bjo bo gobogilego. Go e na le moo, o bontšha go kwešiša ga gagwe ka kwelobohloko batho bao ba dirago dibe tše dikgolo eupša e le bao ka morago ba bontšhago gore ba a itshola gomme ba retologela go Kriste gore ba imollwe. Ka gona mosadi yo o ikwa a imologile kudu ge Jesu a re: “Dibe tša gago di lebaletšwe. . . . Tumelo ya gago e go phološitše; sepela ka khutšo.”—Luka 7:48, 50.
Ithute ka mo go oketšegilego
Na Dibe tša Rena di ka Lebalelwa?
Na Modimo o lebalela gaešita le dibe tše dikgolo? Re swanetše go dira’ng ge e ba re nyaka go amogelwa ke Modimo?
‘Jehofa o le Lebaletše ka Bolokologi’
Modimo o ikemišeditše go lebalela badiradibe bao ba itsholago. Seo se swanetše go kgoma bjang tsela yeo re swarago ba bangwe ka yona? Ke ka baka la’ng go lebalela go le bohlokwa gakaakaa?
Lebalelanang ka Bolokologi
Naganang kamoo re ka ekišago mohlala wa Jehofa wa go ikemišetša go lebalela.


c: text/html

text:
Taba Ya Letlakala La Ka Ntle
Kamoo o ka Fetošago Mekgwa ya Gago
AUSTIN o ikwa a sa nyaka go robala le ka morago ga gore alamo e mo tsoše. Eupša gateetee o a tsoga, a apara diaparo tša go itšhidulla tšeo a di lokišitšego pele a robala ke moka a ya go kitima
—go etša ge a tlwaetše go dira bjalo gararo ka beke go tloga ngwageng o fetilego.
Laurie o sa tšwa go kgakgana le monna wa gagwe. A galefile, o ya ka khitšhing ka go akgofa, a ntšha mokotla wa ditšhokolete gomme a di ja ka moka
—go etša ge a tlwaetše go dira bjalo ge a galefile.
Ke eng seo Austin le Laurie ba swanago ka sona? Go sa šetšwe gore ba lemoga seo goba go se bjalo, bobedi bja bona ba laolwa ke matla a itšego, e lego mekgwa ya bona.
Go thwe’ng ka wena? Na go na le mekgwa e mebotse yeo o nyakago go šomela go yona? Mohlomongwe o nyaka go itšhidulla ka mehla, go robala ka mo go lekanego, goba go dula o ikgokaganya le bao o ba ratago.
Ka lehlakoreng le lengwe, mohlomongwe o nyaka go tlogela mekgwa e mebe e bjalo ka go kgoga, go dula o e ja dijo tšeo di se nago phepo goba go fetša nako e ntši o diriša Inthanete.
Ke therešo gore go ka ba thata go tlogela mekgwa e mebe. Ge e le gabotse, go thwe mekgwa e mebe e swana le mpete o borutho ge go tonya: go bonolo go thoma mekgwa yeo eupša go thata go e tlogela!
Ka gona o ka fetoša bjang mekgwa ya gago gore e go hole go e na le gore e go gobatše? Ela hloko mehlala e meraro e latelago yeo e hwetšwago ka Beibeleng.

robotstxt: allowed

filter: keep


text:
Na Diithuti di Dumela Gore Jesu o Kile a Phela mo Lefaseng?
Diithuti di na le mabaka a kwagalago a go dumela gore Jesu o kile a phela mo lefaseng.
Ge Tokollo ya 2002 ya The Encyclopædia Britannica e bolela mabapi le ditšhupetšo tša boradihistori ba lekgolong la pele le la bobedi la nywaga tšeo di bolelago ka Jesu le Bakriste ba pele, e re: “Dipego tše tšeo di ikemetšego di hlatsela gore mehleng ya bogologolo gaešita le baganetši ba Bokriste ga se ba ka ba belaela gore Jesu o kile a ba gona, e lego seo se ilego sa ganwa la mathomo le ka mabaka a fokolago bofelong bja ngwagakgolo wa bo-18, ngwagakgolong wa bo-19 le mathomong a ngwagakgolo wa bo-20.”
Ka 2006, puku ya Jesus and Archaeology e itše: “Lehono ga go na seithuti se se hlompšhago seo se belaelago taba ya gore go kile gwa ba le Mojuda yo go thwego ke Jesu morwa wa Josefa; diithuti tše dintši di tloga di dumela gore gona bjale re tseba mo gontši ka seo Jesu a ilego a se dira le dithuto tša gagwe.”
Beibele e hlalosa Jesu e le motho wa kgonthe. E re botša maina a borakgolokhukhu ba gagwe le ditho tša lapa labo. (Mateo 1:1; 13:55) Le gona e re nea maina a babuši ba tumilego bao ba phetšego mehleng ya Jesu. (Luka 3:1, 2) Ditaba tše di thuša banyakišiši go kgonthišetša gore dipego tša Beibele di nepagetše.
Ithute ka mo go oketšegilego
Lebaka Leo ka Lona o ka Botago Diebangedi tša Beibele
Hlahloba bohlatse bjoo bo utolotšwego ke dingwalwa tša bogologolo.


text:
MOROKAMI (KGATIŠO E ITHUTWAGO) JUNE 2013
Kgatišo ye e tla dira gore re tšeele godimo kudu dika tša Jehofa tšeo re sa kego re ithuta ka tšona gantši ge di bapetšwa le dika tša gagwe tše dikgolo.
Go kwa Jehofa go Ntlišeditše Ditšhegofatšo tše Dintši
Bala phihlelo ya Elisa Piccioli. O ile a dula a na le boemo bjo bobotse bja kgopolo go sa šetšwe mapheko, boikgafo, le go lahlegelwa.
Tšeela Godimo Kudu Dika tša Jehofa
Ke eng seo se bolelwago ke go batamelega le go se bebe sefahlego? Go hlahloba mohlala wa Jehofa Modimo go tla re thuša go bontšha dika tšeo.
Tšeela Godimo go Nea ga Jehofa le go ba ga Gagwe le Tekatekano
Jehofa o re beetše mohlala o mobotse wa go ba le seatla se bulegilego le go ba le tekatekano. Go ithuta mohlala wa gagwe go tla re thuša go bontšha dika tšeo.
Tšeela Godimo go Botega ga Jehofa le go Lebalela ga Gagwe
Go botega le go lebalela ke dika tše botse tšeo di hlaolago mogwera wa kgonthe. Go ekiša mohlala wa Jehofa go tla re thuša go hlagolela dika tše tše bohlokwa.
Dipotšišo tše Tšwago go Babadi
“Barwa ba Modimo wa therešo” le “meoya yeo e lego kgolegong” yeo go boletšwego ka yona ka Beibeleng ke bomang?
Dumelela Tayo ya Jehofa Gore e go Bope
Jehofa, “Mmopi wa rena,” o bopile batho le ditšhaba. Re ithuta eng go se, gona re ka holwa ke go bopša ke yena ka tsela efe lehono?
Bagolo—Na le tla Lapološa “Moya o Lapilego”?
Bagolo ba Bakriste ba itokišeletša bjang go dira maeto a bodiši? Bagolo ba ka kgothatša motho yo a lapilego goba yo a nyamilego ka gore ba mo fetišetše “mpho ya moya.”
Na o a Gopola?
Na o thabetše go bala ditokollo tša morago bjale tša Morokami? Itlhahlobe gomme o bone gore o ka gopola dife.


text:
KGAOLO YA SENYANE
Na re Phela “Mehleng ya Bofelo”?
Ke ditiragalo dife tšeo di diregago mehleng ya rena tšeo di ilego tša bolelwa e sa le pele ka Beibeleng?
Lentšu la Modimo le bolela gore batho ba be ba tla ba bjang “mehleng ya bofelo”?
Ke dilo dife tše dibotse tšeo Beibele e di bolelago e sa le pele mabapi le ‘mehla ya bofelo’?
1. Ke kae moo re ka ithutago ka bokamoso?
NA O kile wa bogela ditaba thelebišeneng gomme wa ipotšiša gore, ‘Na bokamoso bja lefase le e tla ba bofe?’ Dilo tše di setlago pelo di direga ka lebelo e bile di sa letelwa moo e lego gore ga go motho yo a ka bolelago e sa le pele ka seo se ka diregago gosasa. (Jakobo 4:14) Lega go le bjalo, Jehofa o tseba seo se tlago go direga nakong e tlago. (Jesaya 46:10) Kgale-kgale, Lentšu la gagwe e lego Beibele, le ile la bolela e sa le pele e sego feela ka dilo tše mpe tšeo di diregago mehleng ya rena eupša le ka dilo tše di kgahlišago tšeo di tlago go direga kgaufsinyane.
2, 3. Ke potšišo efe yeo barutiwa ba ilego ba e botšiša Jesu, gomme o ile a araba bjang?
2 Jesu Kriste o boletše ka Mmušo wa Modimo, woo o tlago go fediša bokgopo gomme o dire lefase gore e be paradeise. (Luka 4:43) Batho ba be ba nyaka go tseba gore Mmušo o tla tla neng. Ge e le gabotse, barutiwa ba Jesu ba ile ba mmotšiša gore: “Pontšho ya go ba gona ga gago le ya bofelo bja tshepedišo ya dilo e tla ba eng?” (Mateo 24:3) Ge a araba, Jesu o ile a ba botša gore ke Jehofa Modimo a nnoši yo a tsebago gabotse gore bofelo bja tshepedišo ye ya dilo bo tla tla neng. (Mateo 24:36) Eupša Jesu o ile a bolela e sa le pele ka dilo tšeo di tlago go direga lefaseng pele ga ge Mmušo o tliša khutšo ya kgonthe le polokego bathong. Seo a ilego a se bolela se a direga ga bjale!
3 Pele re hlahloba bohlatse bja gore re phela ‘bofelong bja tshepedišo ya dilo,’ anke ka bokopana re ahla-ahleng ka ntwa yeo ka ntle le pelaelo go se nago motho yo a ka bago a ile a e bona. E diregile magodimong a sa bonagalego, gomme ditla-morago tša yona di a re kgoma.
NTWA LEGODIMONG
4, 5. (a) Ke’ng seo se ilego sa direga legodimong kapejana ka morago ga ge Jesu a beilwe e le Kgoši? (b) Go ya ka Kutollo 12:12, mafelelo a ntwa ya kua legodimong e be e tla ba afe?
4 Kgaolo e fetilego ka pukung ye e hlalositše gore Jesu Kriste o bile Kgoši legodimong ka ngwaga wa 1914. (Daniele 7:13, 14) Kapejana ka morago ga ge a amogetše matla a Mmušo, Jesu o ile a tšea kgato. Beibele e re: “Ntwa ya tsoga legodimong. Mikaele [leina le lengwe la Jesu] le barongwa ba gagwe ba lwa le drakone [Sathane Diabolo], gomme drakone le barongwa ba yona ba lwa.” * Sathane le barongwa ba gagwe ba babe e lego batemona, ba ile ba fenywa gomme ba rakwa legodimong ba rakelwa lefaseng. Barwa ba Modimo ba botegago ba moya ba ile ba thabela gore Sathane le batemona ba gagwe ba rakilwe. Lega go le bjalo, batho ba be ba ka se be le lethabo leo. Ka lehlakoreng le lengwe, Beibele e ile ya bolela e sa le pele gore: “Go madimabe lefase . . . , gobane Diabolo o theogetše go lena a galefile kudu, ka ge a tseba gore o na le nako e kopana.”—Kutollo 12:7, 9, 12.
5 Hle ela hloko ditla-morago tšeo di bego di tla ba gona tša ntwa ya legodimong. Ka bogale bja gagwe, Sathane o be a tla tliša madimabe goba mathata go bao ba lego lefaseng. Ka ge o tla bona, ga bjale re phela nakong yeo ya madimabe. Eupša a tla ba gona ka lebakanyana—ka “nako e kopana” feela. Gaešita le Sathane o lemoga seo. Beibele e šupa nako ye e le ‘mehla ya bofelo.’ (2 Timotheo 3:1) Re ka thaba gakaakang gore Modimo kgaufsinyane o tla fediša tutuetšo ya Diabolo godimo ga lefase! Anke re ahla-ahleng tše dingwe tša dilo tšeo Beibele e di boletšego e sa le pele tšeo di diregago ga bjale. Dilo tše di hlatsela gore re phela mehleng ya bofelo le gore Mmušo wa Modimo kgaufsinyane o tla tliša ditšhegofatšo tša ka mo go sa felego go bao ba ratago Jehofa. Sa mathomo, a re hlahlobeng dibopego tše nne tša pontšho yeo Jesu a boletšego gore e be e tla swaya nako yeo re phelago go yona.
DITIRAGALO TŠE DIKGOLO TŠA MEHLA YA BOFELO
6, 7. Mantšu a Jesu mabapi le dintwa le tlhaelelo ya dijo a phethagala bjang lehono?
6 “Setšhaba se tla tsogela setšhaba, mmušo wa tsogela mmušo.” (Mateo 24:7) Batho ba dimilione ba bolailwe dintweng nywageng e 100 e fetilego. Radihistori yo mongwe wa mo-Brithania o ngwadile gore: “Lekgolo la bo-20 la nywaga le bile le tšhollo e kgolo kudu ya madi go ya ka pego ya histori. . . . E be e le ngwaga-kgolo wa ntwa e sa kgaotšego, mo go bilego le dinako tše sego kae tša go se be le ntwa e rulagantšwego lefelong le itšego.” Pego e tšwago go Worldwatch Institute e hlalosa gore: “Batho ba bontši bjo bo ipoeleditšego gararo ba bile bahlaselwa ba ntwa ngwaga-kgolong [wa bo-20] ge go bapetšwa le bao ba bilego bahlaselwa dintweng ka moka tša go tloga lekgolong la pele la nywaga AD go fihla ka 1899.” Batho ba ka godimo ga dimilione tše 100 ba hwile ka baka la dintwa tšeo di bilego gona ga e sa le go tloga ka 1914. Gaešita le ge re tseba manyami a go hwelwa ke motho o tee yo re mo ratago ntweng, manyami le bohloko tšeo di tlaišitšego batho ba dimilione tše dintši bao ba hwetšwego ke baratiwa ba bona ke tšeo re sa kgonego go di akanya.
7 “Go tla ba le tlhaelelo ya dijo.” (Mateo 24:7) Banyakišiši ba bolela gore tšweletšo ya dijo e oketšegile kudu nywageng e 30 e fetilego. Lega go le bjalo, tlhaelelo ya dijo e tšwela pele ka gobane batho ba bantši ga ba na tšhelete e lekanego gore ba ka reka dijo goba lefelo leo ba ka bjalago dibjalo go lona. Batho ba bantši ba fetago dimilione tše sekete ba phela ka tlala. Mokgatlo wa Lefase wa tša Maphelo o akanyetša gore phepompe ke sebaki se segolo sa mahu a bana ba fetago dimilione tše hlano ka ngwaga.
8, 9. Ke’ng seo se bontšhago gore diporofeto tša Jesu mabapi le ditšhišinyego tša lefase le leuba la malwetši di a phethagala?
8 “Go tla ba le ditšhišinyego tša lefase tše dikgolo.” (Luka 21:11) Go ya ka U.S. Geological Survey, go letetšwe gore go be le palogare ya ditšhišinyego tše dikgolo tša lefase tše 19 ngwaga le ngwaga. Ditšhišinyego tše ke tše matla kudu go ka senya meago le go paleša lefase. Le gona go ya ka palogare, ngwaga le ngwaga go bile le ditšhišinyego tša lefase tše matla kudu go ka senya meago ka mo go feletšego. Dipego tšeo di lego gona di bontšha gore ga e sa le go tloga ka 1990 ditšhišinyego tša lefase di bolaile batho ba fetago dimilione tše pedi. Mothopo o mongwe o re: “Tšwelopele ya tša thekinolotši e lekile ganyenyane feela gore e fokotše palo ya mahu.”
9 “Go tla ba le . . . leuba la malwetši.” (Luka 21:11) Go sa šetšwe tšwelopele ya tša kalafo, malwetši a mafsa le a kgale a hlasela batho. Pego e nngwe e bolela gore malwetši a 20 a tsebjago kudu—a akaretšago bolwetši bja mafahla, malaria le kholera—a atile kudu nywaga-someng e sa tšwago go feta, gomme go ba thata kudu le go feta gore mehuta e mengwe ya malwetši e fodišwe ka go dirišwa ga diokobatši. Ge e le gabotse, mo e ka bago malwetši a mafsa a 30 a tšweletše. A mangwe a ona ga go tsebje gore a alafša ka eng e bile a kotsi.
BATHO BA MEHLENG YA BOFELO
10. Ke mekgwa efe yeo e boletšwego e sa le pele go 2 Timotheo 3:1-5 yeo o e bonago bathong lehono?
10 Ka ntle le go hlalosa ka ditiragalo tše itšego tša lefase, Beibele e boletše e sa le pele gore mehla ya bofelo e tla bonagala ka phetogo lekokong la batho. Moapostola Paulo o hlalositše seo batho ka kakaretšo ba tlago go ba sona. Go 2 Timotheo 3:1-5 re bala gore: “Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” Ka bokopana, Paulo o boletše gore batho e tla ba
baithati
barati ba tšhelete
ba go se kwe batswadi
ba go se botege
ba ba se nago maikwelo a borutho a tlhago
ba se nago boitshwaro
ba bogale
ba ratago maipshino go e-na le go rata Modimo
ba ba nago le sebopego sa boineelo go Modimo eupša ba latola matla a bjona
11. Psalme 92:7 e hlalosa bjang seo se tlago go diragalela ba babe?
11 Na batho ba itshwere ka tsela e bjalo tikologong ya geno? Ga go pelaelo gore ba bjalo. Gohle go na le batho bao ba nago le mekgwa e mebe. Se se bontšha gore Modimo kgaufsinyane o tla tšea kgato, ka gobane Beibele e re: “Ba babe xe ba hloxa wa mabyang, ’me ba-dira-bobe bohle xe ba taxa wa matšoba, sa bôná ké xo y’o lôba ya ba moka.”—Psalme 92:7.
DITIRAGALO TŠE DI KGAHLIŠAGO!
12, 13. ‘Tsebo ya therešo’ e atile bjang ‘lebakeng le la bofelo’?
12 Mehla ya bofelo ruri e tletše ka madimabe bjalo ka ge Beibele e boletše e sa le pele. Lega go le bjalo, lefaseng le la mathata, go na le ditiragalo tše di kgahlišago gare ga barapedi ba Jehofa.
13 Puku ya Beibele ya Daniele e boletše e sa le pele gore ‘tsebo ya therešo e tlo ata.’ Seo se be se tla direga neng? ‘Lebakeng la bofelo.’ (Daniele 12:4) Jehofa o thušitše bao ba kganyogago e le ka kgonthe go mo hlankela le go gola kwešišong ya Beibele, kudu-kudu ga e sa le go tloga ka 1914. Ba kwešišitše mo gontši kudu ka ditherešo tše di kgahlišago mabapi le leina la Modimo le morero wa gagwe, sehlabelo sa topollo sa Jesu Kriste, boemo bja bahu gotee le tsogo. Go feta moo, barapedi ba Jehofa ba ithutile kamoo ba ka phelago maphelo a bona ka tsela yeo e ba holago le yeo e tumišago Modimo. E bile ba hweditše kwešišo e kwagalago ya seo Mmušo wa Modimo o se phethago le kamoo o tlago go lokiša dilo lefaseng. Ke’ng seo ba se dirago ka tsebo ye? Potšišo yeo e re tliša boporofeteng bjo bongwe gape bjo bo phethagalago mehleng ye ya bofelo.
14. Go bolelwa ga ditaba tše dibotse tša Mmušo go phatlaletše gakaaka’ng lehono, gomme ke bomang bao ba di bolelago?
14 Boporofeteng bja gagwe mabapi le “bofelo bja tshepedišo ya dilo,” Jesu Kriste o itše: “Ditaba tše tše dibotse tša mmušo di tla bolelwa lefaseng ka moka leo go agilwego go lona.” (Mateo 24:3, 14) Ditaba tše dibotse tša Mmušo—seo Mmušo e lego sona, seo o tlago go se dira le kamoo re ka hwetšago ditšhegofatšo tša wona—di bolelwa dinageng tše di fetago 230 ka maleme a fetago 400 go dikologa lefase. Dihlatse tša Jehofa tše dimilione di bolela ditaba tše dibotse tša Mmušo ka mafolofolo. Di tšwa “ditšhabeng tšohle le melokong yohle le merafong yohle le malemeng ohle.” (Kutollo 7:9) Dihlatse di swara dithuto tše di sa lefelelwego tša magae tša Beibele le batho ba dimilione bao ba nyakago go tseba seo ge e le gabotse Beibele e se rutago. Ye ruri ke phethagalo e kgahlišago ya boporofeta, kudu-kudu ka ge Jesu a boletše e sa le pele gore Bakriste ba therešo ba tla ba “ba hloilwego ke batho bohle”!—Luka 21:17.
KE’NG SEO O TLAGO GO SE DIRA?
15. (a) Na o a dumela gore re phela mehleng ya bofelo, gona ka baka la’ng? (b) Ke’ng seo “bofelo” bo tlago go se bolela go bao ba ganetšago Jehofa le go bao ba ikokobeletšago pušo ya Mmušo wa Modimo?
15 Ka ge diporofeto tše dintši kudu tša Beibele di phethagala lehono, na ga o dumele gore re phela mehleng ya bofelo? Ka morago ga ge Jehofa a kgotsofetše ka taba ya go bolelwa ga ditaba tše dibotse, “bofelo” bo tla tla e le ka kgonthe. (Mateo 24:14) “Bofelo” bo bolela nako yeo ka yona Modimo a tlago go fediša bokgopo lefaseng. Jehofa o tla diriša Jesu le barongwa ba matla bakeng sa go fediša ka moka bao ba Mo ganetšago ka boomo. (2 Ba-Thesalonika 1:6-9) Sathane le batemona ba gagwe ba ka se sa hlwa ba fora ditšhaba. Ka morago ga seo, Mmušo wa Modimo o tla tšhollela ditšhegofatšo go batho ka moka bao ba ikokobeletšago pušo ya wona ya go loka.—Kutollo 20:1-3; 21:3-5.
16. Ke’ng seo e tlago go ba gabohlale go wena gore o se dire?
16 Ka ge bofelo bja tshepedišo ya Sathane bo batametše, re swanetše go ipotšiša, ‘Ke’ng seo ke swanetšego go ba ke se dira?’ Ke gabohlale go tšwela pele re ithuta mo go oketšegilego ka Jehofa le ka dilo tšeo a di nyakago go rena. (Johane 17:3) E-ba morutwana yo mafolofolo wa Beibele. Hlagolela mokgwa wa go kopanela ka mehla le bao ba tsomago go dira thato ya Jehofa. (Ba-Hebere 10:24, 25) Tsenya ka go wena tsebo e atilego yeo Jehofa Modimo a dirilego gore e hwetšwe ke batho lefaseng ka bophara, gomme o dire diphetogo tše di nyakegago bophelong bja gago e le gore o thabele go amogelwa ke Modimo.—Jakobo 4:8.
17. Ke ka baka la’ng go fedišwa ga ba babe go tla direga batho ba bantši ba sa itebetše?
17 Jesu o boletše e sa le pele gore batho ba bantši ba tla hlokomologa bohlatse bja gore re phela mehleng ya bofelo. Go fedišwa ga ba babe go tla tla ka lebelo le ka mo go sa letelwago. Go swana le lehodu ge le e-tla bošego, go tla direga batho ba bantši ba sa itebetše. (1 Ba-Thesalonika 5:2) Jesu o lemošitše ka gore: “Go etša feela kamoo mehla ya Noa e bego e le ka gona, le go ba gona ga Morwa wa motho go tla ba bjalo. Gobane go etša ge ba be ba le bjalo mehleng yeo ya pele ga meetse-fula, ba e-ja ba e-nwa, banna ba nyala le basadi ba nyalwa, go fihla letšatšing leo Noa a tsenego ka lona arekeng; gomme ba se ele hloko go fihla meetse-fula a e-tla a ba gogola ka moka.”—Mateo 24:37-39.
18. Ke temošo efe ya Jesu yeo re swanetšego go e ela hloko?
18 Ke ka baka leo Jesu a boditšego batheetši ba gagwe gore: “Itlhokomeleng gore dipelo tša lena di se ke tša imelwa ke bojagobe le go nwa kudu le dipelaelo tša bophelo, gomme ka tšhoganyetšo letšatši leo la le wela ka bjako go etša molaba. Gobane le tla tlela bohle bao ba dulago lefaseng. Ka gona, dulang le phakgame ka dinako tšohle le lopa gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho [le le ba amogelegago].” (Luka 21:34-36) Ke gabohlale gore re ele hloko kudu mantšu a a Jesu. Ka baka la’ng? Ka gobane bao ba amogelwago ke Jehofa Modimo le “Morwa wa motho” e lego Jesu Kriste, ba na le kholofelo ya go phologa bofelo bja tshepedišo ya Sathane ya dilo le kholofelo ya go phela ka mo go sa felego lefaseng le lefsa le le kgahlišago leo le lego kgaufsi kudu!—Johane 3:16; 2 Petro 3:13.
^ ser. 4 Bakeng sa tsebišo yeo e bontšhago gore Mikaele ke leina le lengwe la Jesu Kriste, bona Mametletšo, matlakala 218-19.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
Bolwetši bja Marinini
—Na o Kotsing?
BOLWETŠI bja marinini ke bjo bongwe bja malwetši a legano ao a tlwaelegilego lefaseng. Eupša gantši ge bolwetši bjo bo sa thoma, maswao a bjona a ka no se itšweletše. Maswao ao a sa lemogegego a kotsi a bontšha gore motho o swarwa ke bolwetši bja marinini. Kgatišo ya International Dental Journal e lokeletša bolwetši bjo bo bakago ditšwatši magareng ga meno le marinini go malwetši a legano ao a bakago seo go thwego ke bothata bjo bogolo bja tša maphelo setšhabeng. Le gona e tlaleletša ka gore malwetši a legano “a dira gore motho a kwe bohloko le go tlaišega, a palelwe ke go thabela dijo le go ipshina ka bophelo.” Go ahlaahla bolwetši bjo bjo bo atilego go ka go thuša gore o pheme go tsenwa ke bolwetši bja marinini.
Dintlhakgolo ka Bolwetši bja Marinini
Bolwetši bja marinini bo na le megato e sa swanego. Mogato wa mathomo o bitšwa gingivitis, e lego go ruruga ga marinini. Marinini ao a tšwago madi e ka ba leswao la mogato wo. Se se ka direga ge motho a hlapa meno le ge a a hlwekiša ka tlhale ya meno goba ge madi a etšwa ntle le lebaka. Le gona go tšwa madi nakong ya ge o hlahlobja marinini, e ka ba leswao la gore o na le gingivitis.
Ge bolwetši bja marinini bo tšwela pele bo keka bo fetela mogatong wo o bitšwago periodontitis. Boemong bjo, dikarolo tša ka ganong tšeo di thekgago meno, tše bjalo ka lerapo le ditlhalenama tša marinini di thoma go senyega. Mohuta wo wa bolwetši bja marinini o ka no se tšweletše maswao go fihlela ge o mpefetše. Maswao a mangwe a go bontšha gore motho o na le periodontitis e ka ba go bulega ga dikgoba magareng ga marinini le meno; meno a go tekateka; go bulega ga dikgoba magareng ga meno; go nkga legano; go fela marinini goba marinini ao a tlogelanago le meno, e lego seo se dirago gore meno a bonagale e le a matelele; le marinini ao a tšwago madi.
Sebaki sa Bolwetši bja Marinini le Ditlamorago
Bolwetši bja marinini bo ka bakwa ke dilo tše mmalwa. Sebaki se se tlwaelegilego ke plaque e lego ditšhila tšeo gantši di hlamegago mo menong. Ge e ba ditšhila tšeo di sa hlwekišwe, di ka dira gore marinini a ruruge. Ge boemo bjo bo dutše bo tšwela pele, marinini a thoma go tlogelana le meno, gomme seo sa dumelela gore ditšhila di tsene ka tlase ga marinini. Ge tšhila yeo e fetetše boemong bjo, twatši e tšwela pele go hlasela lerapo le ditlhalenama tša marinini. Go sa šetšwe gore plaque e ka godimo goba ka tlase ga marinini e ka thatafa gomme ya fetoga calculus (goba seo gantši se tsebjago e le tartar). Le gona Calculus e na le dipaketheria; ka ge e le e thata e bile e kgomaretše meno, ga go bonolo go e tloša go swana le plaque. Ka gona, paketheria e ka tšwela pele e hlasela marinini o šoro.
Go na le dilo tše dingwe tšeo di ka dirago gore o be kotsing ya go ba le bolwetši bja marinini. Dilo tšeo di ka akaretša go se hlwekiše meno gabotse, dihlare tšeo di gatelelago tshepedišo ya mmele ya go lwantšha malwetši, go tsenwa ke ditwatši tše itšego, kgateletšego, bolwetši bja swikiri bjo bo sa laolegego, go nwa bjala go feta tekano, go diriša motšoko le go fetoga ga dihomoune ka baka la go ima.
Bolwetši bja marinini bo ka go bakela ditlamorago tše dingwe. Bo ka dira gore o kwe bohloko ka ganong goba o tšwe meno, o se kgone go sohla dijo le go ipshina ka tšona. Tsela ya gago ya go bolela le ponagalo di ka kgomega. Le gona nyakišišo e nngwe e bontšhitše gore legano leo le phetšego gabotse le tlaleletša go pheleng gabotse mmeleng.
Go Lemoga Bolwetši bja Marinini le go bo Alafa
O ka tseba bjang gore o na le bolwetši bja marinini? Mohlomongwe o ka lemoga gore o na le a mangwe a maswao ao a šetšego a hlalositšwe sehlogong se. Ge e ba go le bjalo, go ka ba kaone gore o ye ngakeng ya meno yeo e ka hlahlobago marinini a gago.
Na bolwetši bja marinini bo a alafega? Ge bolwetši bja marinini bo sa thoma bo ka alafega. Ge e ba bolwetši bja marinini bo fihlile boemong bja go ba periodontitis, gona bo swanetše go emišwa pele bo ka tšwela pele bo senya lerapo le ditlhalenama tšeo di dikologilego meno. Dingaka tša meno di šomiša ditlabakelo tšeo di diretšwego go hlwekiša plaque le calculus menong a gago, e ka ba ka godimo goba ka tlase ga marinini.
Le ge e ba o ka se kgone go ya ngakeng ya meno, mogato o bohlokwa ke gore o leke ka gohle gore o pheme bolwetši bjo bjo bo sa lemogegego. Go bohlokwa gore ka mehla o hlwekiše legano la gago gabotse gore o pheme go ba kotsing ya go ba le bolwetši bja marinini.


text:
MAMETLETŠO
Letšatši la Kahlolo—Ke Eng?
O NAGANA eng ge go bolelwa ka Letšatši la Kahlolo? Ba bantši ba nagana gore batho ba dimilione tše dikete ba tla tlišwa pele ga sedulo sa bogoši sa Modimo ka o tee ka o tee. Ge ba le moo, yo mongwe le yo mongwe wa bona o tla ahlolwa. Ba bangwe ba bona ba tla putswa ka paradeise ya legodimong gomme ba bangwe ba tla ahlolelwa tlhokofatšo ya ka mo go sa felego. Lega go le bjalo, Beibele e hlalosa taba e fapanego kudu ya lebaka le la nako. Lentšu la Modimo le hlalosa letšatši le e se nako e tšhošago, eupša e le nako ya kholofelo le tsošološo.
Go Kutollo 20:11, 12, re bala tlhaloso ya moapostola Johane ya Letšatši la Kahlolo ge a re: “Ka bona sedulo sa bogoši se segolo se sešweu le yo a dutšego go sona. Lefase le legodimo tša tšhaba pele ga gagwe, gwa se be le bodulo bjo bo hwetšwago bakeng sa tšona. Ka bona bahu ba bagolo le ba banyenyane ba eme pele ga sedulo sa bogoši, gomme mangwalo a go phuthwa a bulwa. Eupša lengwalo le lengwe la go phuthwa la bulwa; ke lengwalo la go phuthwa la bophelo. Bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona.” Moahlodi yo go bolelwago ka yena mo ke mang?
Jehofa Modimo ke yena Moahlodi yo a phagamego wa batho. Lega go le bjalo, ga se yena a dirago modiro wa go ahlola. Go ya ka Ditiro 17:31, moapostola Paulo o boletše gore Modimo “o beile letšatši leo ka lona a rerago go ahlola ka toko lefase leo go agilwego go lona a diriša motho yo a mmeilego.” Jesu Kriste yo a tsošitšwego ke yena Moahlodi yo a beilwego. (Johane 5:22) Lega go le bjalo, Letšatši la Kahlolo le thoma neng? Le tlo tšea nako e kaaka’ng?
Puku ya Kutollo e bontšha gore Letšatši la Kahlolo le thoma ka morago ga ntwa ya Haramagedone, ge tshepedišo ya Sathane lefaseng e tla be e fedišitšwe. * (Kutollo 16:14, 16; 19:19–20:3) Ka morago ga Haramagedone, Sathane le batemona ba gagwe ba tla tswalelelwa sekoting ka nywaga e sekete. Ka nako yeo, baja-bohwa ba legodimong ba 144 000 e tla ba baahlodi gomme ba tla buša “e le dikgoši le Kriste ka nywaga e sekete.” (Kutollo 14:1-3; 20:1-4; Ba-Roma 8:17) Letšatši la Kahlolo ga se tiragalo feela e fetago ka lebelo e tšeago feela diiri tše 24. Le tšea nywaga e sekete.
Nakong yeo ya nywaga e sekete, Jesu Kriste o tla “ahlola ba ba phelago le ba ba hwilego.” (2 Timotheo 4:1) “Ba ba phelago” e tla ba “lešaba le legolo” leo le phologago Haramagedone. (Kutollo 7:9-17) Moapostola Johane le yena o bone “bahu . . . ba eme pele ga sedulo sa bogoši” sa kahlolo. Go etša ge Jesu a holofeditše, “bao ba lego mabitleng a kgopotšo ba [tla] kwa lentšu la [Kriste] gomme ba tšwa,” ka tsogo. (Johane 5:28, 29; Ditiro 24:15) Eupša bohle ba tla ahlolwa motheong ofe?
Go ya ka pono ya moapostola Johane, ‘mangwalo a go phuthwa a ile a bulwa’ gomme “bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona.” Na mangwalo a a go phuthwa ke pego ya mediro ya batho ya nakong e fetilego? Aowa, kahlolo e ka se lebiše tlhokomelo go seo batho ba se dirilego pele ba e-hwa. Re tseba seo bjang? Beibele e re: “Yo a hwilego o hunologile sebeng sa gagwe.” (Ba-Roma 6:7) Ge re bolela ka tsela ya seswantšhetšo, bao ba tsošitšwego ba tla boela bophelong dibe tša bona tša nakong e fetilego di lebetšwe. Ka gona mangwalo a go phuthwa a swanetše go ba a emela dilo tše di oketšegilego tšeo Modimo a di nyakago. E le gore ba phele ka mo go sa felego, baphologi ba Haramagedone le bao ba tsošitšwego ba tla swanelwa ke gore ba kwe ditaelo tša Modimo, go akaretša dinyakwa le ge e le dife tše difsa tšeo Jehofa a ka di utollago nakong ya nywaga e sekete. Ka gona, batho ba tla ahlolwa motheong wa seo ba se dirago nakong ya Letšatši la Kahlolo.
Letšatši la Kahlolo le tla nea batho ba dimilione tše dikete sebaka sa bona sa pele sa gore ba ithute ka thato ya Modimo le gore ba dumelelane le yona. Se se bolela gore go tla dirwa modiro o mogolo kudu wa go ruta. Ka kgonthe, ‘ba ba agilego mo lefaseng ba tla rutwa toko.’ (Jesaya 26:9) Lega go le bjalo, ga se bohle bao ba tlago go ikemišetša go phela ka go dumelelana le thato ya Modimo. Jesaya 26:10 e re: “Yo mobe—le xo setšwa—xa a ithute tokô; le mo naxeng ya mekxwa e mebotse ó fo senya; boxolo bya Morêna xa’ bo bône.” Batho ba ba babe ba tla fedišetšwa sa ruri nakong ya Letšatši la Kahlolo.—Jesaya 65:20.
Mafelelong a Letšatši la Kahlolo, batho bao ba phologilego ba tla “phela” ka mo go feletšego e le batho ba phethagetšego. (Kutollo 20:5) Ka gona Letšatšing la Kahlolo batho ba tla tsošološetšwa boemong bja bona bja mathomong bjo bo phethagetšego. (1 Ba-Korinthe 15:24-28) Ke moka go tla ba le teko ya mafelelo. Sathane o tla lokollwa moo a bego a tswaleletšwe gona gomme a dumelelwa gore a leke go fora batho la mafelelo. (Kutollo 20:3, 7-10) Bao ba mo ganetšago ba tla bona go phethagala ka mo go feletšego ga kholofetšo ya Beibele e rego: “Baloki e ba beng ba naxa, ba dula mo xo yôna ka mehla le ka mehla.” (Psalme 37:29) Ee, Letšatši la Kahlolo e tla ba tšhegofatšo bathong bohle bao ba botegago!
^ ser. 6 Ge e le mabapi le Haramagedone, hle bona Insight on the Scriptures, Bolumo 1, matlakala 594-5, 1037-8 le kgaolo 20 ya Rapela Modimo a Nnoši wa Therešo, tšeo ka bobedi di gatišitšwego ke Dihlatse tša Jehofa.
Ithute ka mo go oketšegilego
“Bofelo”
—Bo Bolela Eng?
Na o be o tseba gore seo Beibele e se boelago ka “bofelo” ge e le gabotse ke ditaba tše dibotse?


text:
BAFSA BA A BOTŠIŠA
Tlholo Goba Tlhagelelo?—Karolo 3: Ke ka Baka La’ng ke Swanetše go Dumela Tlholo?
“Ge e ba o dumela tlholo, batho ba nagana gore o setlaela, gore o sa dutše o kgomaretše ditumelo tša bjana tšeo o di rutilwego ke batswadi ba gago, goba mohlomongwe bodumedi bo go dira gore o dumele seo.”—Jeanette.
Na o ikwa ka mokgwa wo Jeanette a ikwago ka gona? Ge e ba go le bjalo, o ka ikhwetša o thoma go belaela tumelo ya gago ka tlholo. Therešo ke gore ga go motho yo a nyakago go tšewa e le wa go se setše dilo. Ke eng seo se ka thušago?
Go ganetšwa ga seo o se dumelago
1. Ge e ba o dumela tlholong, batho ba tla nagana gore o thulana le thutamahlale.
“Morutiši wa ka o ile a bolela gore go dumela tlholong ke selo seo batho ba se dirago ge ba tšwafa go tla ka tlhaloso ya kamoo lefase le šomago ka gona.”—Maria.
Seo o swanetšego go se tseba: Batho bao ba bolelago ka mokgwa wo ge e le gabotse ga ba lemoge seo e lego therešo. Borathutamahlale ba go tuma go swana le Galileo le Isaac Newton ba dumela go Mmopi. Go dumela ga bona go Mmopi ga se gwa ka gwa thulana le lerato la bona la thutamahlale. Ka mo go swanago, borathutamahlale ba bangwe lehono ga ba bone thutamahlale le go dumela tlholo go thulana.
Leka se: Ngwala mantšu a rego “o hlalosa tumelo ya gagwe” (o a tsenye ka ditsebjaneng) lepokisaneng la nyaka go BOKGOBAPUKU BJA INTHANETENG bakeng sa go bona mehlala ya bao ba šomago ka tša kalafo le thutamahlale bao ba dumelago tlholo. Hlokomela seo se ba thušitšego go dira phetho yeo.
Tabataba še: Go dumela tlholo ga go dire gore o se dumele thutamahlale. Ge e le gabotse, go ithuta ka tlhago go ka matlafatša tumelo ya gago ka tlholo.—Baroma 1:20.
2. Ge e ba o dumela pego ya Beibele ya tlholo, batho ba ka nagana gore o fišegela bodumedi kudu.
“Batho ba bantši ba tšea go dumela tlholo e le metlae feela. Ba dumela gore pego ya Genesi ke nonwane.”—Jasmine.
Seo o swanetšego go se tseba: Batho ka dinako tše dingwe ba na le dipono tše di fošagetšego ka pego ya Beibele ya tlholo. Ka mohlala, ditsebi tšeo di dumelago tlholong di bolela gore lefase le bopilwego malobanyana mo goba bophelo bo hlodilwe ka diiri tše 24 tša matšatši tshelelago. Beibele ga e thekge kgopolo ye.
Genesi 1:1 e bolela ka mo kwagalago gore: “Mathomong Modimo o hlodile magodimo le lefase.” Se ga se thulane le bohlatse bja thutamahlale bja gore lefase le na le mengwaga e dibilione.
Lentšu ‘letšatši’ ka ge le dirišitšwe go Genesi le ka bolela lebaka le letelele la nako. Ge e le gabotse, go Genesi 2:4, lentšu ‘letšatši’ le dirišitšwe go hlalosa matšatši ka moka a tshelelago a tlholo.
Tabataba še: Pego ya Beibele ya tlholo e dumelelana le seo thutamahlale e se bolelago.
Nagana ka ditumelo tša gago
Go dumela tlholo ga go fo bolela gore o be madumela-tšohle. Go e na le moo, go na le mabaka a kwagalago a gore o e dumele. Ela hloko se:
Dilo ka moka bophelong di go ruta gore ge o bona selo tsoko o dumele gore go na le modiri wa sona. Ge o bona khamera, sefofane goba ntlo o phetha ka gore go na le modiri wa selo se. Ke ka baka la eng o sa dumele ka tsela e swanago ge o bona leihlo la motho, nonyana e fofago goba polanete ya rena e lego Lefase?
Seo o ka naganago ka sona: Baentšineare gantši ba ekiša dilo tša tlhago e le gore ba ka kaonefatša bokgoni bja bona bja go tlhama dilo le go nyaka gore batho ba bangwe ba tsebe modiro wa bona. Na ke mo go kwagalago go dumela gore motho a ka tlhama selo se itšego gomme wa palelwa ke go dumela gore Mmopi O kgona go tlhama go feta le ge e le mang?
Dilo tšeo di ka go thušago go hlahlobišiša bohlatse
O ka matlafatša tumelo ya gago ka tlholo ka go hlahlobišiša bohlatse bjo bo hwetšwago dilong tša tlhago.
Leka se: Ngwala mantšu a rego “na di hlamilwe” (o a tsenye ka ditsebjaneng) lepokisaneng la nyaka go BOKGOBAPUKU BJA INTHANETENG. Kgetha dihlogo tšeo di go kgahlago tša “Na di Hlamilwe?” go tšwa go Phafoga! Sehlogong se sengwe le se sengwe, kgetha seo se go kgahlilego kudu mabapi le selo sa tlhago seo go bolelwago ka sona sehlogong seo. Se go kgodiša bjang gore go na le Mohlami?
Fatišiša: Diriša diporoutšha tše di latelago go bona bohlatse bja mabapi le tlholo ka botlalo.
Na Dilo tše di Phelago di Bopilwe?
Lefase le beilwe gabotse le go hlangwa ka dilo tšeo di kgonago go thekga bophelo.—Bona matlakala 4-10.
Mehlala ya dilo tšeo di hlamilwego ke batho e hwetšwa tlholong.—Bona matlakala 11-17.
Pego ya Beibele ya Genesi ya mabapi le tlholo e dumelelana le thutamahlale.—Bona matlakala 24-28.
The Origin of Life—Five Questions Worth Asking
Bophelo bo be bo ka se fo itlhagelela feela dilong tšeo di sa phelego.—Bona matlakala 4-7.
Diphedi tše dinyenyane di tloga di raragane kudu go ka tšwelela gare ga dilo tšeo di se nago ntlha le thito.—Bona matlakala 8-12.
Boitsebišo bja DNA bo feta kgole thekinolotši ya sebjalebjale.—Bona matlakala 13-21.
Dilo ka moka tšeo di phelago ga di tšwe mothopong o tee. Dipego tša kgale tša mešaletša di thekga go fapafapana kudu ga mehuta ya diphoofolo, e sego go tšwelela ganyenyane-ganyenyane ga tšona.—Bona matlakala 22-29.
“Dilo tša tlhago tšeo ke di bonago di nkgodiša le go feta gore Modimo o gona, go tloga ka diphoofolo tše di lego lefaseng go ya legohleng gaešita le thulaganyo ya tšona.”—Thomas.
Ithute ka mo go oketšegilego
Ke Eng Seo Beibele e se Bolelago Mabapi le Tlholo?
Beibele e hlalosa “matšatši” a tshelelago ao ka ona Modimo a bopilego dilo tše di phelago. Na a e be e le matšatši a diiri tše 24?
Tlholo e Utolla Modimo yo a Phelago
Ithute kamoo re ka thušago ba bangwe go kwešiša therešo ka Mmopi gomme ra matlafatša tumelo ya rena go yena.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
PHAFOGA! NO. 2 2016
Na Beibele e no ba Puku e Botse?
Go na le lebaka le lebotse leo ka lona e bego e dutše e le puku yeo e gatišwago le go fetolelwa go feta dipuku tše dingwe lefaseng ka moka.
Na Beibele e no ba Puku e Botse?
Ke ka baka la’ng batho ba ka bea maphelo a bona kotsing ka gore ba bale Beibele goba ba be le yona?
Go Thuša Ngwana wa Gago ge a Tsena Mahlalagading
Dikeletšo tše hlano tšeo di theilwego Beibeleng di ka dira gore go be bonolo go lebeletšana le nako ye yeo gantši e ka bago boima.
Setsebi sa go Nontšhwa ga Mae se Hlalosa Tumelo ya Sona
Moprofesara Yan-Der Hsuuw o kile a dumela thutong ya gore dilo di itirile, eupša ka morago ga go ba rathutamahlale yo a dirago nyakišišo, o ile a fetoša mogopolo wa gagwe.
Dipelaelo
Go belaela ka tsela e nepagetšego go ka ba le mohola; go belaela ka tsela e fošagetšego go ka ba kotsi. O ka lebeletšana bjang le dipelaelo ka katlego?
Di-macaw tše di Kgahlišago
Ithute ganyenyane ka bophelo bja dinonyana tše tše dibotse kudu.
Go Lebiša Tlhokomelo e Kgethegilego Ditswalanong tša Batho
Nyakišišo ya morago bjale e hlatsela bohlale bja Beibele.
Dihlogo tše Dingwe tša Inthaneteng
Ke be ke sa Thabišwe ke Tsela Yeo ke Bego ke Phela ka Yona
Dmitry Korshunov e be e le setagwa, eupša a thoma go bala Beibele letšatši le lengwe le le lengwe. Ke eng seo se ilego sa mo tutuetša go dira diphetogo tše dikgolo bophelong bja gagwe?
Mogolegwa o Fetoga Mohlanka wa Modimo
Donald, yo e kilego ya ba mogolegwa, o hlalosa kamoo thuto ya Beibele e ilego ya mo thuša go tseba Modimo, go fetoša bophelo bja gagwe le go ba molekane yo mokaone.


text:
MAHUMO AO A LEGO KA LENTŠUNG LA MODIMO | JESAYA 29-33
“Kgoši e tla Buša ka Toko”
Jesu yo e lego Kgoši, o kgetha “dikgošana,” goba bagolo gore ba hlokomele mohlape
Go swana le “lefelo la go utela ledimo,” ba šireletša mohlape madimong a tlaišo le a go nyama
Go swana le “melapo nageng e se nago meetse,” ba lapološa bao ba swerego ke lenyora la moya ka go ba nea meetse ao a hlwekilego, e lego therešo e sekilego
Go swana le “moriti wa leswika le legolo nageng e omilego,” ba thuša mohlape ka go o nea tlhahlo ya moya le go o lapološa


text:
THUŠO BAKENG SA LAPA | LENYALO
Kamoo le ka Dirišago Tšhelete ka Gona
TLHOHLO
Ditatamente tša lena tša pankeng le dikoloto di bontšha gore tšhelete ya lena etšwa bjalo ka ge eka ke santa e šwahla menwaneng. Ga se kgale le nyalane gomme ga le kgone go diriša tšhelete gabotse. Na o swanetše go phara molekane wa gago ka molato? O se ke wa kitimela go dira seo! Naganang bjalo ka badirišanigotee, gomme le hlahlobe mabaka ao a ka bago a le baketše bothata bjo. *
LEBAKA LA GO DIREGA GA SEO
Diphetogo. Ge e ba o be o dula ka gae pele o tsena lenyalong, o ka no ba o thoma bophelo bja go lefelela dikoloto le bja go kopanela ditshenyagalelo. Go ka direga gore wena le molekane wa gago ga le na pono e swanago ka go diriša tšhelete. Ka mohlala, yo mongwe a ka ba a rata go reka mola yo mongwe a rata go boloka tšhelete. Go tšea nako gore banyalani ba dire diphetogo le go dumelelana tabeng ya go diriša tšhelete.
Go dikadika. Jim, yo ga bjale e lego rakgwebo yo a atlegilego, o dumela gore ge a be a sa tšwa go nyala, go se be le thulaganyo e botse go ile gwa dira gore a senyegelwe ke tšhelete e ntši. O re: “Ka gobane ke ile ka diega go lefelela dikoloto, nna le molekane wa ka re ile ra swanelwa ke go lefa dikete tša diranta. Ra šala re se na selo!”
Kotsi ya “tšhelete yeo o sa e bonego.” Go bonolo go diriša tšhelete e ntši ge o sa bone e etšwa ka sepatšheng. Seo se ka direga kudu ge e ba o diriša karata ya mokitlana goba ya panka le go reka ka Inthanete. Tsela e bonolo ya go adima tšhelete le yona e ka dira gore bao ba sa tšwago go nyalana ba diriše tšhelete e ntši.
Go sa šetšwe sebaki, mathata a tša ditšhelete a ka le bakela mathata a magolo lenyalong. Puku ya Fighting for Your Marriage e re: “Banyalani ba bantši ba begile gore tšhelete ke bothata bjo bogolo, go sa šetšwe gore ba na le bokae. Gantši tšhelete ke yona sebaki sa dingangišano.”
SEO O KA SE DIRAGO
Katanelang go dirišana. Go e na le go beana molato, šomang bjalo ka badirišanigotee gore le diriše tšhelete gabotse. Mathomong a poledišano ya lena dirang kwano ya gore le ka se dumelele se se le lweša.—Molao wa motheo wa Beibele: Baefeso 4:32.
Ebang le thulaganyo ya go diriša tšhelete. Ngwalang ditshenyagalelo ka moka tša kgwedi, go sa šetšwe gore ke tše dinyenyane gakaakang. Se se tla le thuša gore le bone moo tšhelete ya lena e yago gona le go lemoga ditshenyagalelo tšeo di sego bohlokwa.
Ngwalang ditshenyagalelo tša lena tša bohlokwa, go akaretša dijo, diaparo, rente goba ntlo, go lefelela koloi le tše dingwe. Ngwalang gore tshenyagalelo e nngwe le e nngwe e ja bokae le gore ka moka mohlomongwe di tla nyaka bokae ge kgwedi e fela.—Molao wa motheo wa Beibele: Luka 14:28.
“Moadimi ke mohlanka wa moadimiši.”—Diema 22:7
Kgwedi le kgwedi beelang tšhelete ka thoko bakeng sa ditshenyagalelo tša go fapafapana (dijo, rente, peterole le tše dingwe). Ba bangwe ba dira se ka go tsenya tšhelete ka dienfelopong, go ya ka ditshenyagalelo. * Ge e ba tšhelete ya enfelopo e itšego e fedile, ba ka kgetha go kgaotša go diriša tšhelete bakeng sa selo seo goba ba tsenya tšhelete go tšwa ka enfelopong e nngwe.
Lokiša pono ya gago tabeng ya go ba le dilo. Lethabo ga le tlišwe ke go ba le dilo tša sebjalebjale. Go ba gona, Jesu o boletše gore: “Le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.” (Luka 12:15) Ka gona, tsela yeo o dirišago tšhelete e bontšha ge e ba o dumela mantšu ao.—Molao wa motheo wa Beibele: 1 Timotheo 6:8.
Dira diphetogo. Aaron yo a nago le nywaga e mebedi a nyetše o re: “Mathomong go ka bonagala le kgona go fihlelela dilo tša go swana le mananeo a thelebišene ao a lefelelwago le go ja ka ntle, eupša di ka baka mathata a tša ditšhelete ka morago ga nako. Re ile ra swanelwa ke go kgaotša dilo tše dingwe e le gore re phele ka seo re nago le sona.”
^ ser. 4 Le ge sehlogo se se lebišitšwe go bao ba sa tšwago go nyalana, melao ya motheo yeo e ahlaahlwago e šoma go banyalani ka moka.
^ ser. 14 Ge e ba o lefa ka karata ya panka goba ya mokitlana, ngwala pego ya tšhelete yeo o e dirišitšego gomme o e tsenye dienfelopong, go e na le gore o tsenye tšhelete.
Ithute ka mo go oketšegilego
Ke’ng Seo se Dirago Gore Bophelo bja Lapa bo Thabiše?
Jehofa ke mothomi wa lapa e bile o nea dilo tšeo di dirago gore malapa a atlege.


text:
MOROKAMI (KGATIŠO E ITHUTWAGO) FEBRUARY 2015
Tokollo ye e na le dihlogo tše ithutwago tšeo di tlago go ahlaahlwa ka April 6 go fihla ka May 3, 2015.
Ekiša Boikokobetšo bja Jesu le Kwelobohloko ya Gagwe
1 Petro 2:
Ekiša Sebete sa Jesu le Temogo ya Gagwe
Re ithuta gore Jesu ke motho wa mohuta mang ka go bala seo se begilwego ka Beibeleng. Ela hloko kamoo re ka latelago dikgato tša gagwe kgauswi tabeng ya go ekiša sebete sa gagwe le temogo.
Go Lokišeletša Ditšhaba Gore di kwe “Thuto ya Jehofa”
Bakriste ba lekgolong la pele la nywaga ba ile ba atlega gakaaka’ng go boleleng ditaba tše dibotse? Ke’ng seo se ka bago se dirile gore modiro wa boboledi o be bonolo lekgolong la pele la nywaga go feta nakong le ge e le efe historing?
Jehofa o Hlahla Modiro wa Rena wa go Ruta Batho Lefaseng ka Bophara
Ke dilo dife tša mehleng yeno tšeo di thušitšego bahlanka ba Jehofa go bolela ditaba tše dibotse ka katlego lefaseng ka moka?
Majapane a Hwetša Mpho e Botse Kudu
Puku e mpsha yeo e nago le sehlogo se se rego, “The Bible—The Gospel According to Matthew” e lokolotšwe kua Japane. Ke’ng se se kgahlišago ka yona? Ke ka baka la’ng e ile ya ngwalwa?
Dula o Fišegela Bodiredi
Re a tseba gore go bolela ditaba tše dibotse ke modiro wa bohlokwa kudu wo re ka o dirago lehono. Re ka dira’ng gore re dule re fišegela bodiredi bja Bokriste le go fišega kutšwanyana?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Britain
Watch Tower
The Ridgeway
LONDON
NW7 1RN
ENGLAND
+44 20-8906-2211
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m.; ka 11:00 a.m. le ka 1:00 p.m.go ya go 4:00 p.m. Go bona lefelo go thoma ka morago ga iri e nngwe le e nngwe.
Go bona meago go tšea iri e tee le seripa
Mešomo yeo e dirwago
Ngwaga le ngwaga go gatišwa dimakasine le diporoutšha tša ka godimo ga tše 200 milione gomme tša romelwa dinageng tše 100 lefaseng ka bophara. Go akareditšwe le diswantšho tša histori tšeo di nago le sehlogo seo se rego: “Beibele mo Brithania.”


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Myanmar
94-B Inya Rd
YANGON
MYANMAR
+95 1-511035
+95 1-512699
+95 1-535663
+95 1-513176
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Semyanmar, se-Chin (Hakha), Sekayin (Sgaw) le ka maleme a mangwe a 13. Ngwaga le ngwaga go romelwa ditone tše 81 tša dikgatišo diphuthegong le dihlopheng tše fetago 80 Myanmar.


text:
KGAOLO 4
“Jehofa o na le . . . Matla a Magolo”
1, 2. Ke dilo dife tše di makatšago tšeo Eliya a ilego a di bona bophelong bja gagwe, eupša ke ditiragalo dife tše di makatšago kudu tšeo a ilego a di bona ge a be a le ka leweng Thabeng ya Horebe?
ELIYA o be a kile a bona dilo tše di makatšago nakong e fetilego. O be a bone magokobu a mo tlišetša dijo gabedi ka letšatši nakong ya ge a be a ikutile. O ile a bona dibjana tše pedi di nea bupi le makhura nakong e telele ya tlala gomme di sa ke di felelwa. O be a kile a bona gaešita le mollo o e-wa o e-tšwa lefaufaung e le ge go be go arabja thapelo ya gagwe. (1 Dikxoši, dikgaolo 17, 18) Lega go le bjalo, Eliya o be a se a ka a bona selo se se swanago le se.
2 Ge a dutše a utame kgaufsi le botseno bja lewa Thabeng ya Horebe, o ile a bona lelokelelo la ditiragalo tše di makatšago. Go ile gwa thoma ka go ba le ledimo. E swanetše go ba e be e le ledimo le le tšutlago wa go thibanya ditsebe, ka gobane e be e le le matla moo e lego gore le be le aroganya dithaba le bile le pšhatlaganya le mafsika. Ka morago go ile gwa latela tšhišinyego ya lefase yeo e bego e lokolla matla a magolo ao a bolokilwego boalong bja lefase. Ke moka go ile gwa latela mollo. Ge o dutše o lauma nageng, mohlomongwe Eliya o ile a kwa phišo ya wona e tlabolago.—1 Dikxoši 19:8-12.
“Bonang, Jehofa a feta”
3. Ke bohlatse bja seka sefe sa Modimo bjo Eliya a bo bonego, gomme ke kae moo re ka bonago bohlatse bja seka se?
3 Ditiragalo tše ka moka tše di fapa-fapanego tšeo Eliya a di bonego di be di swana ka selo se tee—di be di bonagatša matla a magolo a Jehofa Modimo. Go ba gona, ga go nyakege gore re bone mohlolo gore re lemoge gore Modimo o na le seka se. Se molaleng. Beibele e re botša gore tlholo e nea bohlatse bja “matla a neng le neng, le bomodimo” bja Jehofa. (Ba-Roma 1:20) Anke o nagane ka go phadima mo go fahlago gotee le medumo e matla tša pula ya matlakadibe, go elela mo go kgahlišago ga phororo e matla le bogolo bjo bo tlabago bja leratadima le le tletšego dinaledi! Na ga o bone matla a Modimo dipontšhong tše bjalo? Lega go le bjalo, ke ba sego kae lefaseng la lehono bao ba tlogago ba lemoga matla a Modimo. Gape ke ba sego kae bao ba a lebelelago ka tsela e nepagetšego. Lega go le bjalo, go kwešiša seka se sa Modimo go re nea mabaka a mantši a go batamela kgaufsi kudu le Jehofa. Karolong ye re thoma ka go ithuta ka mo go tseneletšego ka matla a Jehofa a moswana-noši.
Seka se Bohlokwa sa Jehofa
4, 5. (a) Ke kgokagano efe e lego gona magareng ga leina la Jehofa le matla a gagwe? (b) Ke ka baka la’ng e le mo go swanetšego gore Jehofa o ile a kgetha pholo bakeng sa go swantšhetša matla a gagwe?
4 Jehofa ke wa moswana-noši ge go tliwa matleng. Jeremia 10:6 (PK) e re: “Ga go yo a swanago le wena, Jehofa, o Yo mogolo, gomme leina la gago ke le legolo ka matla.” Hlokomela gore matla a kgokaganywa le leina la Jehofa. Gopola gore leina le le bolela “Yo a Bakago go ba Gona.” Ke eng seo se dirago gore Jehofa a kgone go iphetola selo le ge e le sefe seo a nyakago go ba sona? Selo se sengwe ke matla. Ee, bokgoni bja Jehofa bja go gata mogato, go phetha thato ya gagwe ke bjo bo sa lekanywego. Matla a bjalo ke se sengwe sa dika tša gagwe tša bohlokwa.
5 Ka ge re ka se kgone go kwešiša tekanyo e feletšego ya matla a gagwe, Jehofa o diriša diswantšho bakeng sa go re thuša. Ka ge re šetše re bone, o diriša pholo go swantšhetša matla a gagwe. (Hesekiele 1:4-10) Seswantšho seo ke se nepagetšego, ka gobane le pholo ye e ruilwego ke sephedi se segolo le se matla. Ke ka sewelo batho ba Palestina ya mehleng ya Beibele ba kilego ba kopana le selo se matla bjalo, ge e ba ba kile ba kopana le sona. Eupša ba be ba tseba ka mohuta o boifišago kudu wa pholo—nare goba aurochs (pholo ya naga), yeo ga e sa le go tloga ka nako yeo e ilego ya timelela. (Jobo 39:9-12) Mmušiši wa Roma, Julius Caesar o kile a hlalosa gore dipholo tše di be di nyakile di lekana le ditlou. O ngwadile gore: “Di na le matla a magolo gomme di na le lebelo le legolo.” Nagana kamoo o bego o tla ikwa o le yo a nyatšegago ka gona le yo a fokolago ge o eme moriting wa sephedi seo!
6. Ke ka baka la’ng e le Jehofa a nnoši yo a bitšwago “Ra-matla-ohle”?
6 Ka mo go swanago, motho ga se selo e bile ga a na matla ge a bapišwa le Modimo yo matla, Jehofa. Go yena, gaešita le ditšhaba tše matla di swana le lerojana le le šaletšego leselong. (Jesaya 40:15) Ka go se swane le sephedi le ge e le sefe, Jehofa o na le matla a sa lekanywego, ka gobane ke yena a nnoši yo a bitšwago “Ra-matla-ohle.” * (Kutollo 15:3) Jehofa o na le “matla a maxolo.” (Jesaya 40:26) Ke yena mothopo wo o dulago o tletše le wo o sa felelwego wa matla. Ga se a ithekga ka mothopo o mongwe wa ka ntle bakeng sa matla, ka gobane “matla ké a Modimo.” (Psalme 62:11, mongwalo o sekamego ke wa rena.) Lega go le bjalo, Jehofa o diriša matla a gagwe ka tsela efe?
Kamoo Jehofa a Dirišago Matla a Gagwe ka Gona
7. Moya o mokgethwa wa Jehofa ke eng, gomme ke eng seo se šišinywago ke mantšu a maleme a mathomo ao a dirišwago ka Beibeleng?
7 Moya o mokgethwa o tšhologa o e-tšwa go Jehofa ka tekanyo e sa lekanywego. Ke matla a Modimo a šomago. Ge e le gabotse, go Genesi 1:2, NW, Beibele e bolela ka ona e le “matla a šomago” a Modimo. Mantšu a mathomo a Sehebere le Segerika ao a fetolelwago e le “moya,” maemong a mangwe a ka fetolelwa e le “phefo,” “mohemo” le “go tšubutla.” Go ya ka bangwadi ba dipukuntšu, mantšu a maleme a mathomo a bolela matla a sa bonagalego ao a dirago. Go swana le phefo, moya wa Modimo ga re o bone, eupša mafelelo a wona ke a kgonthe le ao a lemogegago.
8. Ka Beibeleng, moya wa Modimo o bitšwa’ng ka tsela ya seswantšhetšo, gomme ke ka baka la’ng dipapišo tše e le tše di swanetšego?
8 Moya o mokgethwa wa Modimo o dirišwa ka ditsela tše di fapa-fapanego tše di sa felego. Jehofa a ka o dirišetša go phetha morero le ge e le ofe wo a o naganago. Ka gona, ke mo go swanetšego ge ka Beibeleng moya wa Modimo o bitšwa ka tsela ya seswantšhetšo gore ke ‘monwana,’ “seatla se matla” sa gagwe goba “letsôxô le le emišitšwexo.” (Luka 11:20; Doiteronomio 5:15; Psalme 8:3) Go fo etša ge motho a kgona go diriša seatla sa gagwe go dira mediro e mentši yeo e nyakago ditekanyo tše di sa swanego tša matla goba bokgoni, ka mo go swanago Modimo a ka dirišetša moya wa gagwe go phetha morero le ge e le ofe—bjalo ka go bopa athomo e nyenyane kudu goba go aroganya Lewatle le Lehwibidu goba go dira gore Bakriste ba lekgolong la pele la nywaga ba kgone go bolela ka maleme a šele.
9. Matla a Jehofa a go buša ke a magolo gakaaka’ng?
9 Jehofa gape o diriša matla ka taolo ya gagwe e le Mmuši wa Legohle. Na o ka akanya o e-na le bahlanka ba dimilione-milione ba hlalefilego le ba nago le bokgoni bao ba ikemišeditšego go kwa taelo ya gago? Jehofa o na le matla a bjalo a go buša. O na le bahlanka ba batho bao gantši ka Mangwalong ba swantšhwago le madira. (Psalme 68:11; 110:3) Lega go le bjalo, motho ke sebopiwa se se fokolago ge a bapišwa le morongwa. Ka baka leo, ge madira a Asiria a be a hlasela batho ba Modimo, morongwa o tee feela o ile a bolaya ba 185 000 ba madira ao ka bošego bjo tee! (2 Dikxoši 19:35) Barongwa ba Modimo ke “ba matla.”—Psalme 103:19, 20.
10. (a) Ke ka baka la’ng Ra-matla-ohle a bitšwa Jehofa wa madira? (b) Ke mang yo e lego yo matla kudu go feta dibopiwa ka moka tša Jehofa?
10 O na le barongwa ba bakae? Moporofeta Daniele o ile a ba le pono ya legodimo leo go lona a ilego a bona dibopiwa tša moya tše di fetago kgole dimilione tše 100 ka pele ga sedulo sa bogoši sa Jehofa, eupša ga go na moo go bontšhwago gore o ile a bona dibopiwa ka moka tša barongwa. (Daniele 7:10) Ka gona go ka ba go e-na le barongwa ba dimilione tše makgolo. Ke ka baka leo Modimo a bitšwago Jehofa wa madira. Sereto se se hlalosa matla a gagwe a go laola e le Molaodi wa lešaba le legolo le leo le rulagantšwego la barongwa ba matla. Ka godimo ga diphedi tše ka moka tša moya, o beile o tee gore a laole dilo, e lego Morwa wa gagwe yo a ratwago, “tháka-letswálô yá dibopya tšohle.” (Ba-Kolose 1:15) Ka ge e le morongwa yo mogolo—yo a phagametšego barongwa ba bangwe ka moka, baserafi le bakerubi—Jesu ke yo matla kudu go feta dibopiwa ka moka tša Jehofa.
11, 12. (a) Ke ka ditsela dife lentšu la Modimo e lego le matla? (b) Jesu o ile a hlatsela bjang bogolo bja matla a Jehofa?
11 Jehofa o na le mokgwa o mongwe gape wa go diriša matla. Ba-Hebere 4:12 e re: “Lentšu la Modimo ké le le phelaxo, ké le matla.” Na o hlokometše matla a magolo a lentšu la Modimo goba molaetša wo o buduletšwego ka moya woo bjale o bolokilwego ka Beibeleng? O ka re matlafatša, wa aga tumelo ya rena le go re thuša go dira diphetogo tše dikgolo go rena. Moapostola Paulo o lemošitše badumedi-gotee le yena malebana le batho bao ba nweletšego mokgweng wa go phela maphelo a gobogilego kudu. Ke moka o ile a oketša ka gore: “Ba bangwê ba lena e be e le ba ba byalo.” (1 Ba-Korinthe 6:9-11) Ee, “lentšu la Modimo” le dirišitše matla a lona go bona gomme la ba thuša gore ba fetoge.
12 Matla a Jehofa ke a magolo kudu gomme mekgwa yeo a a dirišago ka yona ke e šomago kudu moo e lego gore ga go na seo se ka mo thibelago. Jesu o itše: “Xo Modimo ké mo xo kxônêxaxo tšohle.” (Mateo 19:26) Jehofa o dirišetša matla a gagwe mererong efe?
Matla ao a Hlahlwago ke Morero
13, 14. (a) Ke ka baka la’ng re ka bolela gore Jehofa ga se mothopo wo o se nago maikwelo wa matla? (b) Jehofa o diriša matla a gagwe ka ditsela dife?
13 Moya wa Jehofa ke selo seo se fetago kgole kudu matla le ge e le afe a bonagalago; le gona Jehofa ga se matla a se nago maikwelo, e lego mothopo feela wa matla. Ke Modimo yo e lego motho yo a kgonago go laola matla a gagwe ka botlalo. Ka gona, ke eng seo se mo hlohleletšago go a diriša?
14 Ka ge re tla bona, Modimo o diriša matla go hlola dilo, go senya, go šireletša le go tsošološa—ka boripana, o a dirišetša go dira selo le ge e le sefe seo se dumelelanago le merero ya gagwe e phethagetšego. (Jesaya 46:10) Mabakeng a mangwe, Jehofa o diriša matla a gagwe go utolla dikarolo tša bohlokwa tša semelo sa gagwe le ditekanyetšo tša gagwe. Ka godimo ga tšohle, o diriša matla a gagwe go phethagatša thato ya gagwe—go godiša bogoši bja gagwe le go kgethagatša leina la gagwe le lekgethwa ka Mmušo wa Mesia. Ga go selo seo se ka thibelago morero woo le ka mohla.
15. Jehofa o diriša matla a gagwe ka morero ofe mabapi le bahlanka ba gagwe, gomme se se ile sa bontšhwa bjang tabeng ya Eliya?
15 Jehofa gape o diriša matla a gagwe go re hola re le motho ka o tee ka o tee. Ela hloko seo se bolelwago ke 2 Koronika 16:9: “Xobane mahlô a Morêna a tsepeletše lefase ka moka, xore a bônatšê matla a xaxwe ka bao ba lebeletšexo Yêna ka pelo ka moka.” Mohlala wa seo ke phihlelo ya Eliya yeo go boletšwego ka yona mathomong. Ke ka baka la’ng Jehofa a ile a mo nea pontšho e bjalo e boifišago ya matla a Modimo? Go ba gona, Mohumagadi Isebele yo kgopo o be a enne gore o tlo bolaya Eliya. Moporofeta o be a tšhaba, a tšhabiša bophelo bja gagwe. O be a ikwa a le noši, a tšhogile e bile a nyamile—go le bjalo ka ge eka mošomo wa gagwe ka moka o thata o be o fetogile wa lefeela. Bakeng sa go homotša monna yo a tshwenyegilego, Jehofa o ile a gopotša Eliya gabotse ka matla a Modimo. Phefo, tšhišinyego ya lefase le mollo di ile tša bontšha gore Sephedi se matla kudu legohleng se be se e-na le Eliya. Ke eng seo a bego a ka se boifa go Isebele, mola a be a thekgwa ke Modimo?—1 Dikxoši 19:1-12. *
16. Ke ka baka la’ng re ka homotšwa ke go naganišiša ka matla a magolo a Jehofa?
16 Gaešita le ge gona bjale e se nako ya gagwe ya gore a dire mehlolo, Jehofa ga se a fetoga ga e sa le go tloga mehleng ya Eliya. (1 Ba-Korinthe 13:8) Le lehono o sa dutše a ikemišeditše go diriša matla a gagwe legatong la bao ba mo ratago. Ke therešo gore o dula tikologong e phagamego kudu ya moya, eupša ga a kgole le rena. Matla a gagwe ke ao a sa lekanywego, ka gona go ba kgole ga se lepheko. Go e na le moo, “Morêna ó kxaufsi le bohle ba mmitšaxo.” (Psalme 145:18) Ka nako e nngwe ge moporofeta Daniele a be a kgopela thušo go Jehofa, morongwa o ile a tšwelela le pele ga ge a ka fetša go rapela! (Daniele 9:20-23) Ga go selo seo se ka thibelago Jehofa go thuša le go matlafatša bao a ba ratago.—Psalme 118:6.
Na Matla a Modimo a mo Dira yo a sa Batamelegego?
17. Ke ka kgopolo efe matla a Jehofa a kgothaletšago gore re be le poifo ka gare ga rena, eupša ke poifo ya mohuta mang yeo a sa e kgothaletšego?
17 Na matla a Modimo a swanetše go re dira gore re mmoife? Re ka araba ka ee le aowa. Ee, ka kgopolo ya gore seka se se re nea lebaka le le lekanego la go boifa Modimo ka tsela ya tlhompho, e lego poifo e tseneletšego le tlhompho tšeo re boletšego ka tšona ka boripana kgaolong e fetilego. Beibele e re botša gore poifo e bjalo ke “mathômô a bohlale.” (Psalme 111:10) Lega go le bjalo, re bile re araba ka aowa ka gobane matla a Modimo ga a re nee lebaka la go ikwa re e-na le poifo e nyamišago ya go mo tšhaba goba go tšhaba go mmatamela.
18. (a) Ke ka baka la’ng batho ba bantši ba sa bote batho ba nago le matla? (b) Re tseba bjang gore Jehofa a ka se ke a senywa ke matla a gagwe?
18 “Matla a tutueletša go senya; matla a feletšego a senya ka mo go feletšego.” Ke kamoo go ngwadilego setsebi sa Leisemane Lord Acton ka 1887. Polelo yeo ya gagwe e ile ya boeletšwa gantši, mohlomongwe ka gobane batho ba bantši ba e bona e le ya therešo ka mo go sa ganetšegego. Batho ba sa phethagalago gantši ba diriša matla gampe, bjalo ka ge seo se ile sa hlatselwa leboelela ke histori. (Mmoledi 4:1; 8:9) Ka baka le, ba bantši ga ba bote batho ba nago le matla gomme ba dulela kgole le bona. Bjale, Jehofa o na le matla a feletšego. Na go na le tsela le ge e le efe yeo a mo sentšego ka yona? Le gatee! Ka ge re šetše re bone, ke yo mokgethwa, yo a sa senyegago ka mo go feletšego. Jehofa ga a swane le banna le basadi ba sa phethagalago ba nago le matla lefaseng le leo le gobogilego. Le ka mohla ga se a ka a diriša matla a gagwe gampe, gomme a ka se tsoge a dirile bjalo.
19, 20. (a) Ke ka go dumelelana le dika dife tše dingwe moo Jehofa ka mehla a dirišago matla, gomme ke ka baka la’ng se e le se se kgothatšago? (b) O ka swantšha bjang go ba ga Jehofa le boitshwaro, gomme ke ka baka la’ng e le mo go ipiletšago go wena?
19 Gopola gore matla ga se seka se nnoši sa Jehofa. Re sa dutše re tla ithuta ka toka ya gagwe, bohlale bja gagwe le lerato la gagwe. Eupša ga se ra swanela go nagana gore dika tša Jehofa di bonagatšwa ka tsela e gwagwaletšego le ya go itiragalela feela, bjalo ka ge eka o bonagatša seka se tee ka nako e tee. Ka mo go fapanego, re tla bona dikgaolong tše di latelago gore Jehofa ka mehla o diriša matla a gagwe ka go dumelelana le toka ya gagwe, bohlale bja gagwe le lerato la gagwe. Nagana ka seka se sengwe seo Modimo a nago le sona, seo se hwetšagalago ka sewelo go babuši ba lefase—boitshwaro.
20 Akanya o gahlana le monna wa senatla le yo matla moo e lego gore o ikwa a go tšhoša. Lega go le bjalo, ge nako e dutše e e-ya o lemoga gore o bonagala a le bonolo. O dula a ikemišeditše e bile a fišegela go diriša matla a gagwe go thuša batho le go ba šireletša, kudu-kudu bao ba se nago matla a go itšhireletša le bao ba hlaselegago gabonolo. Ga a ke a diriša matla a gagwe gampe. O bona a thomeletšwa ka maaka ka ntle le lebaka, lega go le bjalo o dula a eme a tiile fela e le yo a fodilego, yo a nago le seriti e bile a le botho. O ikhwetša o ipotšiša ge e ba o be o ka kgona go bontšha dika tše di swanago tša bonolo le boitshwaro, kudu-kudu ge e ba o be o le senatla ka tsela e bjalo! Ge o thoma go tseba monna yoo, na o be o ka se ikwe o gogelega kgaufsi le yena? Re na le mabaka a mantši kudu a go batamela kgaufsi le Jehofa yo matla ohle. Ela hloko lefoko ka moka leo sehlogo sa kgaolo ye se theilwego go lona: “Jehofa o na le pelo e telele le matla a magolo.” (Nahume 1:3, PK, mongwalo o sekamego ke wa rena.) Jehofa ga a akgofele go diriša matla a gagwe malebana le batho, gaešita le go ba babe. Ke yo bonolo le yo botho. O ipontšhitše a “na le pelo e telele” ge a be a lebeletšane le dikgopišo tše dintši.—Psalme 78:37-41.
21. Ke ka baka la’ng Jehofa a sa gapeletše batho go dira thato ya gagwe, gomme se se re ruta eng ka yena?
21 Lebelela go ba ga Jehofa le boitshwaro go tšwa ka lehlakoreng le le fapanego. Ge nkabe o be o e-na le matla a sa lekanywego, na o nagana gore ka dinako tše dingwe o be o ka lekega go dira batho gore ba dire dilo go ya ka tsela ya gago? Jehofa ka matla a gagwe ka moka, ga a gapeletše batho gore ba mo hlankele. Gaešita le ge go hlankela Modimo e le tsela e nnoši e išago bophelong bjo bo sa felego, Jehofa ga a re gapeletše go tsenela tirelo e bjalo. Go e na le moo, ka botho o hlompha motho yo mongwe le yo mongwe ka go mo nea tokologo ya go ikgethela. O lemoša ka ditla-morago tša dikgetho tše mpe gomme o hlalosa ka meputso ya dikgetho tše dibotse. Eupša ge e le kgetho ka boyona, o e tlogelela go rena. (Doiteronomio 30:19, 20) Jehofa o tloga a sa thabele tirelo yeo e dirwago ka kgapeletšo goba ka baka la poifo e nyamišago ya go tšhaba matla a gagwe a boifišago. O nyaka bao ba tlago go mo hlankela ka go rata, ba tutuetšwa ke lerato.—2 Ba-Korinthe 9:7.
22, 23. (a) Ke eng se se bontšhago gore Jehofa o thabela go nea ba bangwe matla? (b) Ke eng seo re tlago go se ahla-ahla sehlogong se se latelago?
22 Anke re lebeleleng lebaka la mafelelo leo ka lona go sa nyakegego gore re phele ka go tšhaba Modimo Ra-matla-ohle. Batho ba nago le matla ba na le tshekamelo ya go tšhaba go abelana matla le ba bangwe. Lega go le bjalo, Jehofa o thabela go nea barapedi ba gagwe ba botegago ka go se kwanantšhe matla. O nea ba bangwe matla a magolo a taolo, bjalo ka Morwa wa gagwe. (Mateo 28:18) Jehofa gape o nea bahlanka ba gagwe matla ka tsela e nngwe. Beibele e hlalosa gore: “Morêna, boxolo ké bya xaxo, le matla, le letaxô, le dithêtô, le borêna; xobane tšohle kwa lexodimong le mo lefaseng ké tsa xaxo . . . Matla le thata di tšwa diatleng tša xaxo; xomme tšohle tše di xolaxo ’me tša tia, di xola di tia ka ’atla sa xaxo.”—1 Koronika 29:11, 12.
23 Ee, Jehofa o tla thabela go go nea matla. O bile o nea “matla a fetago a tlwaelegilego” go bao ba nyakago go mo hlankela. (2 Ba-Korinthe 4:7, NW) Na ga o ikwe o gogelega go Modimo yo yo matla, yo a dirišago matla a gagwe ka ditsela tše botho le tšeo di bušwago ke melao ya motheo? Kgaolong e latelago, re tla lebiša tlhokomelo tabeng ya kamoo Jehofa a dirišago matla a gagwe bakeng sa go hlola dilo.
^ par. 6 Lentšu la Segerika leo le fetoletšwego e le “Ra-matla-ohle” ge e le gabotse le bolela “Mmuši Godimo ga Dilo Tšohle, Yo a Nago le Matla ka Moka.”
^ par. 15 Beibele e bolela gore “Morêna ó be a se’o mo ledimong . . . mo thšišinyexong . . . mo mollong.” Ka go se swane le medimo ya dinonwane ya tlhago, bahlanka ba Jehofa ga ba mo tsome matleng a tlhago. Ke yo mogolo kudu gore a ka rwalwa ke selo le ge e le sefe seo a se bopilego.—1 Dikxoši 8:27.


text:
Kgaolo 74: Monna yo a sa Boifego
BONA batho ba mo seswantšhong, ba sega lesogana le. Na o a tseba gore ke mang? Ke Jeremia. E be e le moporofeta yo bohlokwa kudu wa Modimo.
Gateetee ka morago ga gore Kgoši Josia a thome go fediša medingwana ya diswantšho nageng, Jehofa o ile a kgetha Jeremia gore e be moporofeta wa Gagwe. Lega go le bjalo, Jeremia o be a nagana gore e sa le yo monyenyane kudu gore e ka ba moporofeta. Eupša Jehofa o ile a re O tla mo thuša.
Jeremia o ile a botša Baisiraele gore ba kgaotše go dira dilo tše mpe. A re go bona: ‘Medimo yeo batho ba ditšhaba ba e rapelago ke ya maaka.’ Eupša Baisiraele ba bantši ba ile ba kgetha go rapela medingwana ya diswantšho go e na le go rapela Jehofa Modimo wa therešo. Ge Jeremia a be a botša batho gore Jehofa o tla ba otla ka baka la bobe bja bona, ba ile ba fo mo sega.
Go ile gwa feta nywaga e mentši. Josia a hwa gomme ka morago ga dikgwedi tše tharo, Jehoyakima morwa wa gagwe a ba kgoši. Jeremia a dula a botša batho a re: ‘Ge le sa fetoše ditsela tša lena tše mpe, Jerusalema e tla senywa.’ Baperisita ba mo swara gomme ba goeletša ba re: ‘O swanetše go bolawa ka ge o boletše dilo tše.’ Ke moka ba botša dikgošana tša Isiraele ba re: ‘Jeremia o swanetše go bolawa ka gobane o boletše gampe ka motse wa rena.’
Bjale Jeremia o be a tla dira’ng? O be a sa boife! A re go bona ka moka: ‘Jehofa o nthomile gore ke le botše dilo tše. Ge e ba le sa fetoše ditsela tša lena tše mpe, gona Jehofa o tla senya Jerusalema. Eupša tsebang gore ge le ka mpolaya, le tla ba le bolaile motho yo a se nago molato.’
Dikgošana tšeo tša se ke tša mmolaya, eupša Baisiraele ba se fetoše ditsela tša bona tše mpe. Ka morago Nebukadinetsara kgoši ya Babilona a tla gomme a lwa le Jerusalema. Mafelelong Nebukadinetsara a dira gore Baisiraele e be bahlanka ba gagwe. A iša ba bantši ba bona Babilona. Anke o nagane gore go be go tla ba bjang ge batho bao o sa ba tsebego ba be ba ka go tloša ga geno ba go iša nageng yeo o sa e tsebego!
Jeremia 1:1-8; 10:1-5; 26:1-16; 2 Dikgoši 24:1-17.
Dipotšišo
- Lesogana leo le lego mo seswantšhong ke mang?
- Jeremia o be a nagana’ng ka go ba moporofeta, eupša ke eng seo Jehofa a ilego a mmotša sona?
- Ke molaetša ofe wo Jeremia a ilego a dulela go o botša Baisiraele?
- Baperisita ba ile ba leka bjang go thibela Jeremia, eupša o ile a bontšha bjang gore o be a sa boife?
- Go ile gwa direga’ng ge Baisiraele ba be ba sa fetoše ditsela tša bona tše mpe?
Dipotšišo tša tlaleletšo
- Bala Jeremia 1:1-8.
Go etša ge mohlala wa Jeremia o bontšha, ke eng seo se dirago gore motho a swanelegele tirelo ya Jehofa? (2 Bakor. 3:5, 6)
Mohlala wa Jeremia o kgothatša bjang bafsa ba Bakriste lehono? (Mmo. 12:1; 1 Tim. 4:12)
- Bala Jeremia 10:1-5.
Ke papišo efe e matla yeo Jeremia a ilego a e diriša go bontšha gore go bota medimo ya diswantšho ke ga lefeela? (Jer. 10:5; Jes. 46:7; Habak. 2:19)
- Bala Jeremia 26:1-16.
Ge mašaledi a batlotšwa a tsebatša molaetša wa temošo lehono, a etše hloko bjang taelo yeo Jehofa a ilego a e nea Jeremia ya gore “go se be le lentšu leo [a] le tlogelago”? (Jer. 26:2; Doit. 4:2; Dit. 20:27)
Ke mohlala ofe o mobotse wo Jeremia a o beetšego Dihlatse tša Jehofa lehono tabeng ya go tsebatša temošo ya Jehofa ditšhabeng? (Jer. 26:8, 12, 14, 15; 2 Tim. 4:1-5)
- Bala 2 Dikgoši 24:1-17.
Ke mafelelo afe a bohloko ao a bilego gona ka baka la ge batho ba Juda ba ile ba se botegele Jehofa? (2 Dikg. 24:2-4, 14)
Ithute ka mo go oketšegilego
Karata ya Beibele ya Jeremia
Jeremia o ile a kgethwa neng gore e be moporofeta? Diriša karata ye ya Beibele gore o hwetše karabo.


text:
Kgaolo 71: Modimo o re Holofeditše Paradeise
SE KE seswantšho sa paradeise yeo e swanago le yeo Modimo a ka bago a kile a e bontšha moporofeta wa gagwe Jesaya. Jesaya o phetše ka moragonyana ga mehla ya Jona.
Lentšu paradeise le bolela gore “serapa” goba “phaka.” Na e go gopotša selo se itšego seo re šetšego re se bone ka pukung ye? Na ga e swane le serapa se sebotse seo Jehofa Modimo a bego a se diretše Adama le Efa? Eupša na lefase ka moka e tla ka ya ba paradeise?
Jehofa o ile a botša moporofeta wa gagwe Jesaya gore a ngwale ka paradeise e mpsha yeo batho ba gagwe ba tlago go dula go yona. O ile a re: ‘Diphiri le dinku di tla dula gotee ka khutšo. Dinamane le ditawana di tla fula gotee gomme bana ba banyenyane ba tla di diša. Le lesea le ka se gobale ge le bapala kgauswi le noga ya mpholo.’
Batho ba bantši ba ka re: ‘Dilo tše di ka se tsoge di diregile. Ke kgale go na le mathata mo lefaseng gomme a tla dula a le gona.’ Eupša nagana ka se: Modimo o be a neile Adama le Efa legae la mohuta mang?
Modimo o be a beile Adama le Efa paradeiseng. Ke feela ka gobane ba se ba kwa Modimo moo ba ilego ba lahlegelwa ke legae la bona le lebotse, ba tšofala gomme ba hwa. Modimo o holofeditše gore o tla nea batho bao ba mo ratago tšona dilo tšeo Adama le Efa ba lahlegetšwego ke tšona.
Paradeiseng e mpsha yeo e tlago, ga go na selo seo se tlago go re gobatša goba go re bolaya. Go tla ba le khutšo e phethagetšego. Batho ka moka ba tla phela gabotse mmeleng gomme ba thaba. Go tla ba ka yona tsela yeo Modimo a bego a rerile gore go be ka yona mathomong. Eupša re tla ithuta ka moragonyana kamoo Modimo a tlago go dira se ka gona.
Jesaya 11:6-9; Kutollo 21:3, 4.
Dipotšišo
- Jesaya e be e le mang, o phetše neng, gona Jehofa o ile a mmontšha eng?
- Lentšu “paradeise” le bolela’ng, gomme e go gopotša’ng?
- Ke’ng seo Jehofa a ilego a botša Jesaya gore a se ngwale ka Paradeise e mpsha?
- Ke ka baka la’ng Adama le Efa ba ile ba lahlegelwa ke legae la bona le lebotse?
- Ke’ng seo Jehofa a se holofeditšego bao ba mo ratago?
Dipotšišo tša tlaleletšo
- Bala Jesaya 11:6-9.
Lentšu la Modimo le hlalosa bjang khutšo yeo e tlago go ba gona magareng ga diphoofolo le batho lefaseng le lefsa? (Ps. 148:10, 13; Jes. 65:25; Hesek. 34:25)
Mantšu a Jesaya a phethagala ka tsela efe ya moya gare ga batho ba Jehofa lehono? (Baroma 12:2; Baef. 4:23, 24)
Ke mang yo a swanetšego go retwa ge batho ba kgona go fetoša dimelo tša bona gona bjale e bile ba tla dira bjalo le lefaseng le lefsa? (Jes. 48:17, 18; Bagal. 5:22, 23; Bafil. 4:7)
- Bala Kutollo 21:3, 4.
Mangwalo a bontšha bjang gore go dula ga Modimo le batho mo lefaseng go bolela gore o gona ka tsela ya seswantšhetšo, e sego ka tsela ya kgonthe? (Lef. 26:11, 12; 2 Dikor. 6:18; Jes. 66:1; Kut. 21:2, 3, 22-24)
Ke megokgo efe le bohloko bja mohuta ofe tšeo di tlago go fedišwa? (Luka 8:49-52; Baroma 8:21, 22; Kut. 21:4)


text:
THUŠO BAKENG SA LAPA | BAFSA
Kamoo o ka Lebeletšanago le go Lewa ke Bodutu
TLHOHLO
“Ke be ke na le bagwera ba babedi ba basetsana bao ba bego ba dira dilo ba nnoši ba sa mpotše. Gantši ke be ke ekwa kamoo ba bilego le nako e botse ka gona. Ka nako e nngwe ke ile ka leletša ga gabo mogwera wa ka ge a be a na le mosetsana yoo yo mongwe, gomme ge motho yo mongwe a araba mogala, ke be ke kgona go kwa bobedi bja bona ge ba bolela e bile ba sega. Ke be ke no kwa gore ba be ba iketlile, e lego seo se bego se ntira gore ke lewe ke bodutu le go feta!”—Maria. *
Na o kile wa ikwa o hlokomologilwe gomme o lewa ke bodutu? Ge e ba go le bjalo, Beibele e na le keletšo yeo e ka go thušago. Ka gona, sa pele ela hloko dilo tše sego kae tšeo o swanetšego go di tseba mabapi le go lewa ke bodutu.
SEO O SWANETŠEGO GO SE TSEBA
Mo e ka bago batho ka moka ba lewa ke bodutu ka dinako tše dingwe. Se se akaretša le batho bao ba bonagalago ba tumile. Ka baka la’ng? Ka gobane gantši seo se ka dirago gore motho a ikwe a lewa ke bodutu ga se gore o na le bagwera ba bakae eupša ke gore o na le bagwera ba mohuta mang. Motho yo a bonagalago a tumile gantši a ka dula a dikologilwe ke batho eupša a se na bagwera ba kgonthe gomme seo sa dira gore a ikwe a lewa ke bodutu.
Go lewa ke bodutu go ka ba kotsi boemong bja gago bja tša maphelo. Banyakišiši bao ba hlahlobilego dipoelo tša dinyakišišo tše 148 ba phethile ka gore go se fele o boledišana le batho ke sebaki sa lehu la ka pela, gomme go kotsi go feta “ge motho a nonne kudu” e bile “go swana le ge motho a kgoga disekerete tše 15 ka letšatši.”
Go lewa ke bodutu go ka dira gore o fokole. Ge e le gabotse, go ka dira gore o gwerane le motho lege e le ofe. Lesogana leo le bitšwago Alan le re: “Ge o lewa ke bodutu, o ka ba o nyaka go newa šedi. O ka thoma go nagana gore go newa šedi ke motho lege e le ofe go phala go se newe šedi. Gomme seo se ka go wetša mathateng.”
Ga se ka mehla thekinolotši e tlošago bodutu. Mosetsana yo a bitšwago Natalie o re: “Nka ngwalelana goba ka romela batho ba lekgolo di e-mail eupša ka no tšwela pele ke lewa ke bodutu kudu.” Mofsa yo a bitšwago Tyler le yena o ikwa ka tsela e swanago. O re: “Go ngwalelana melaetša go swana le go ja dimonamonane, mola go boledišana le motho le lebantše difahlego go swana le go ja dijo. Dimonamonane di bose, eupša o swanetše go ja dijo gore o khore.”
SEO O KA SE DIRAGO
Nagana ka dilo tše dibotse. Ka mohlala, a re re o tsena Wepesaeteng ya go phara diswantšho gomme o bona diswantšho tša bagwera ba gago ba le pokanong ya segwera yeo o bego o sa laletšwa. Ka yona nako yeo, o ka kgetha go nagana gore o tlogetšwe ka boomo goba o ka lebelela dilo ka tsela e botse. Ka ge o sa tsebe ditaba ka botlalo, ke ka baka la’ng o feteletša dilo? Go e na le moo, fetša nako o nagana ka lebaka le lekaone la gore o se laletšwe. Gantši, ga se boemo bjo bo dirago gore o ikwe o lewa ke bodutu eupša ke gore o lebelela dilo bjang.—Molao wa motheo wa Beibele: Diema 15:15.
Phema dikgopolo tše di fošagetšego. Ge o lewa ke bodutu, o ka nagana gore, ‘Ga nke ke laletšwa felo’ goba ‘Batho ba dula ba nkatoga.’ Eupša dikgopolo tše bjalo tšeo di fošagetšego di tlo no dira gore o ikwe o lewa ke bodutu le go feta. Dikgopolo tše bjalo di ka feteletša boemo: O ka ikwa o sa amogelege, e lego seo se ka dirago gore o ipee lekatana, o lewe ke bodutu le go ikwa eka o molahlwa.—Molao wa motheo wa Beibele: Diema 18:1.
Ikemišetše go gwerana le bao ba go fetago. Beibele e re botša ka bophelo bja Dafida, yo e bego e sa le yo mofsa ge a be a kopana le Jonathane, e lego monna yo a bego a mo feta ka nywaga e 30. Le ge e be e se dithaka, Dafida le Jonathane e ile ya ba bagwera ba bagolo. (1 Samuele 18:1) O ka dira gore se se swanago se direge bophelong bja gago. Kiara yo a nago le nywaga e 21 o re: “Morago bjale, ke sa tšwa go bona bohlokwa bja go ba le bagwera ba bagolo go nna. Ke na le bagwera bao ba rategago bao ba mphetago ka nywaga e mentši gomme ke thabela pono ya bona e botse ka dilo le go ema ba tiile.”—Molao wa motheo wa Beibele: Jobo 12:12.
Thabela mehola ya go ba noši. Batho ba bangwe ba ikwa ba lewa ke bodutu ge ba nnoši. Eupša go fo ba noši ga se gwa swanela go go dira gore o ikwe o lewa ke bodutu. Ka mohlala, Jesu o be a na le bogwera, eupša gape o be a thabela mehola ya go ba noši. (Mateo 14:23; Mareka 1:35) O ka dira se se swanago. Go e na le go nyamišwa ke go ba noši, diriša nako yeo go naganišiša ka ditšhegofatšo tša gago. Seo se ka dira gore o ratwe ke ba bangwe.—Diema 13:20.
^ ser. 4 Maina a mangwe sehlogong se a fetotšwe.
Ithute ka mo go oketšegilego
Go Re’ng ke se na Bagwera?
Ga se wena feela o lewago ke bodutu goba o se nago bagwera. Bona kamoo ba bangwe ba lwantšhanago le maikwelo a.
Go Thwe’ng ge e ba ke Lewa ke Bodutu?
Ela hloko dilo tše tharo tšeo di ka go thušago go fenya bodutu gomme wa ba le bagwera ba sa ruri.


text:
TABA YA LETLAKALA LA KA NTLE | DIHLATSE TŠA JEHOFA KE BOMANG?
Dihlatse tša Jehofa ke Batho ba Mohuta Mang?
Re mokgatlo wa ditšhabatšhaba wo e sego karolo ya dihlopha tše dingwe tša bodumedi. Gaešita le ge ntlokgolo ya rena ya lefase ka bophara e le United States, fela Dihlatse tša Jehofa tše dintši kudu di dula le dinageng tše dingwe. Ge e le gabotse, Dihlatse tše e ka bago tše dimilione tše seswai di ruta batho ka Beibele dinageng tše di fetago tše 230. Re dira se ka go arabela mantšung a Jesu a rego: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.”—Mateo 24:14.
Go sa šetšwe moo re dulago gona, re hlompha molao. Lega go le bjalo, re katanela go se tšee lehlakore ditabeng tša dipolitiki. Re dira se ka gobane re ekwa taelo ya Jesu yeo go yona a laelago Bakriste gore e ‘se be karolo ya lefase.’ Ka go re’alo ga re tšee lehlakore ditabeng le medirong ya dipolitiki goba go thekga ntwa. (Johane 15:19; 17:16) Ge e le gabotse, Ntweng ya Bobedi ya Lefase, Dihlatse tša Jehofa di ile tša golegwa, tša tlaišwa, le gona di be di tlaišwa le go feta ka ge di be di sa nyake go tšea karolo medirong ya dipolitiki. Yo e kilego ya ba mopišopo wa Mojeremane o ngwadile gore: “Ba ka bolela ka mo go swanetšego gore ke bona feela sehlopha se segolo sa bao ba gannego go tsenela bošole ka baka la letswalo Pušong ya Boraro [ya Jeremane ka tlase ga Hitler].”
“[Dihlatse tša Jehofa] di na le boitshwaro kudu. Re ka diriša batho ba bjalo bao ba se nago boithati gaešita le medirong e phagamego ya tša bopolitiki—eupša le ka mohla re ka se ke ra ba tsenya moo. . . . Ee, di hlompha balaodi ba mmušo eupša di dumela gore ke Mmušo wa Modimo feela wo o kgonago go rarolla mathata ka moka a batho.”
Lega go le bjalo, ga re ipee lekatana. Jesu o ile a rapelela balatedi ba gagwe go Modimo, a re: “Ga ke go kgopele gore o ba tloše lefaseng.” (Johane 17:15) Ka baka leo, o ka re bona re le mošomong, re le mabenkeleng e bile re eya sekolong moo re dulago gona.
Ithute ka mo go oketšegilego
Mmušo wa Modimo ke Eng?
Ela hloko lebaka leo ka lona mmušo wa Modimo o phagametšego mebušo e mengwe ka moka.


text:
BAFSA BA A BOTŠIŠA
Nka Dira’ng ge ke Gobošwa ka Thobalano?
Go gobošwa ka thobalano ke’ng?
Go gobošwa ka thobalano go akaretša mohuta o mongwe le o mongwe wa thobalano wo o sa o nyakego—go akaretša go kgwathwa le dipolelwana tša thobalano. Eupša ka dinako tše dingwe go ka ba thata go bona phapano magareng ga metlae, go bapala ka lerato le go gobošwa ka thobalano.
Na o tseba phapano magareng ga tšona? Diriša molekwana wa go gobošwa ka thobalano wo re o dirilego gomme o hwetše dikarabo!
Ka maswabi, go gobošwa ka thobalano ga go kgaotše ge o fetša sekolo. Lega go le bjalo, ge o ka ba le sebete le bokgoni bja go lebeletšana le go gobošwa ka thobalano gona bjale, o tla kgona go lebeletšana le go gobošwa ka thobalano mohla o šoma. E bile o ka kgona go emiša motho yo a tlwaetšego go goboša batho ka thobalano pele a gobatša ba bangwe!
Nka dira’ng ge ke gobošwa ka thobalano?
O ka kgona go thibela go gobošwa ka thobalano ge o tseba gore ge e le gabotse seo ke eng le kamoo o ka lebeletšanago le sona ka gona! Ela hloko maemo a mararo le kamoo o ka lebeletšanago le bjo bongwe le bjo bongwe bja ona.
BOEMO:
“
Ge ke le mošomong, banna ba bangwe bao ba bego ba mpheta ka bogolo ba be ba dulela go mpotša gore ke yo mobotse gomme ba re ba duma gore nkabe e le ba banyenyane ka nywaga e 30. Yo mongwe o ile a ba a sepela ka morago ga ka gomme a dupelela moriri wa ka!”—Tabitha wa nywaga e 20.
Tabitha a ka nagana gore: ‘Ge nka mo hlokomologa gomme ka kgotlelela boemo bjo, mohlomongwe o tla kgaotša.’
Lebaka leo seo se ka se thušego: Ditsebi di re ge batho bao ba gobošwago ka thobalano ba ka hlokomologa seo, gantši se tšwela pele gomme sa mpefala.
Gona leka se: Ipolelele gomme ka moya o boleta eupša o tiišitše ka ganong, o botše mogoboši gore o ka se kgotlelele mantšu goba boitshwaro bja gagwe. Taryn wa nywaga e 22 o re: “
Ge motho yo mongwe a ka nkgwatha ka tsela e gobogilego, ke a retologa gomme ka mmotša gore e be la mafelelo. Seo gantši se tšhoša masogana.” Ge e ba mogoboši a phegelela, tia gomme o se ngale. Ge Beibele e eletša ka go kgomarela ditekanyetšo tše di phagamego tša boitshwaro, e re: “
Tia, bontšha gore o godile gomme o be le sebete.”—Bakolose 4:12, The New Testament in Contemporary Language.
Go thwe’ng ge e ba motho yo a go gobošago a go tšhošetša ka gore o tla go gobatša? Ge go le bjalo, o se ke wa mo tšhošetša. Itshepelele ka pela kamoo go ka kgonegago gomme o tsome thušo ya motho yo mogolo yo o mmotago.
BOEMO:
“
Ge ke be ke le mphatong wa bone, banenyana ba babedi ba ile ba nkgoga ge ke be ke iphetela. Yo mongwe wa bona o be a ratana le banenyana gomme o be a nyaka go ratana le nna. Le ge ke ile ka gana, ba ile ba tšwele pele go nkgoboša ka mehla ge re fetoša diklase. Ka letšatši le lengwe ba ile ba ba ba nkgorometša ka thulana le leboto!”—Victoria wa nywaga e 18.
Victoria a ka nagana gore: ‘Ge nka botša motho yo mongwe ka se, ba bangwe ba tla nagana gore ke lefšega, mohlomongwe ba ka se nkgolwe.’
Lebaka leo go nagana ka tsela yeo go bego go ka se thuše: Ge o ka se botše motho, mogoboši a ka tšwela pele gomme a ba a goboša le ba bangwe.—Mmoledi 8:11.
Gona leka se: Nyaka thušo. Batswadi le barutiši ba ka go thuša gore o thibele go gobošwa. Go thwe’ng ge e ba batho bao o ba botšago ba tšeela taba ya gago fase? Leka se: Nako le nako ge o gobošwa, ngwala fase ditaba ka botlalo. Ngwala letšatši, nako le lefelo leo seo se diragetšego go lona, gotee le seo mogoboši a se boletšego. Ke moka o nee motswadi goba morutiši kopi ya seo o se ngwadilego. Batho ba bantši ba tšeela godimo taba e ngwadilwego go feta ge ba ekwa ka molomo.
BOEMO:
“
Ke be ke tloga ke tšhaba mošemane yo mongwe yo a bego a bapala rugby. E be e le yo motelele kudu e bile e le senatla sa go imela dikhilograma tše 135! O be a ipoditše gore ka letšatši le lengwe o tla robala le nna. O be a dulela go ntlaiša—a ntlaiša ngwaga ka moka. Ka letšatši le lengwe ke ile ka ikhwetša ke šetše le yena feela ka klaseng gomme o ile a thoma go mpatamela. Ke ile ka taboga ka kitimela mojako.”—Julieta wa nywaga e 18.
Julieta a ka nagana gore: ‘E fo ba e le mokgwa wa bašemanyana.’
Lebaka leo seo se ka se thušego: Motho yo a go gobošago a ka se fetoše mokgwa wa gagwe ge batho ka moka ba ka nagana gore seo a se dirago ga se phošo.
Gona leka se: Gana teko go ena le go e tšea ga bohwefo goba go myemyela. Goba kgonthišetša gore tsela yeo o arabelago ka yona—go akaretša le ponagalo ya gago ya sefahlego—e bontšha motho yo a lekago go go goboša gore ya gagwe taba ga o e tšee.
Ke be nka dira’ng?
KANEGELO YA KGONTHE 1:
“
Ga ke rate go swara batho makgwakgwa. Ka gona le ge masogana a be a leka go nkgoboša, ke be ke a botša gore a kgaotše—eupša ke be ke sa tiiše ka ganong gomme gantši ke be ke myemyela ge ke bolela le ona. A be a nagana gore ke bapala ka lerato.”—Tabitha.
Ge nkabe o le Tabitha, o be o tla lebeletšana bjang le batho bao ba go gobošago? Gona ka baka la’ng?
Ke’ng seo se ka dirago gore motho yo a go gobošago a nagane gore o bapala ka lerato?
KANEGELO YA KGONTHE 2:
“
Se se thomile ge bašemane ba bangwe ba bolela mantšwana a mmalwa a go tšwa tseleng ge ke be ke le ka klaseng ya go ithuta tša maphelo. Ke ile ka ba hlokomologa ka dibeke tše mmalwa, eupša dilo di ile tša mpefala. Bašemane ba ba ile ba thoma go dula kgauswi le nna gomme ba nkgokarela. Ke ile ka ba kgorometša eupša ba se kgaotše. Mafelelong, yo mongwe wa bona o ile a nnea pampišana e nago le molaetša o gobogilego. Ke ile ka e iša go morutiši. Mošemane yoo o ile a rakwa sekolong. Ke ile ka lemoga gore nkabe ke ile ka ya go morutiši go tloga mathomong!”—Sabina.
O nagana gore ke ka baka la’ng Sabina a ile a kgetha go se ye go morutiši di sa tloga fase? Na o nagana gore o dirile phetho e botse? Gona ka baka la’ng?
KANEGELO YA KGONTHE 3:
“
Mošemane yo mongwe o ile a ya go moratho wa ka e lego Greg ge a be a le ka ntlwaneng. Mošemane yoo o ile a batamela Greg kudu gomme a re: ‘Ntshune.’ Greg o ile a gana, eupša mošemane yoo a se kgaotše. Ge e le gabotse, Greg o ile a swanelwa ke go mo kgorometša.”—Suzanne.
Na o nagana gore Greg o be a gobošwa ka thobalano? Gona ka baka la’ng?
O nagana gore ke ka baka la’ng bašemane ba bangwe ba dikadika go ikemela ge ba gobošwa ka thobalano ke bašemane ba bangwe?
Na o dumelelana le tsela yeo Greg a ilego a lebeletšana le boemo bjo? Wena o be o tla dira’ng?


text:
Borapedi bja Lapa
—Na o ka Dira Gore bo Thabiše Kutšwanyana?
Tate yo mongwe wa kua Brazil o re: “Ge nka se re go lekane, gantši nna le lapa la ka re tla ipshina ka mantšiboa a Borapedi bja Lapa go fihlela e eba bošego.” Hlogo e nngwe ya lapa kua Japane e re morwa wa yona yo a nago le nywaga e lesome ga a tshwenyege ka nako ge ba swere borapedi bja lapa. Ka baka la’ng? Tate yoo o re: “O a bo thabela gomme seo se dira gore a thabe.”
Ke therešo gore ga se bana ka moka bao ba kgahlegelago borapedi bja lapa, le gona ba bangwe ba ka no se bo thabele. Ka baka la’ng? Tate yo mongwe wa kua Togo o re: “Borapedi bja Jehofa ga se bja swanela go tšwafiša.” Ge e ba bo tšwafiša, na bothata e ka ba e le tsela yeo borapedi bja lapa bo swarwago ka yona? Malapa a mantši a hweditše gore borapedi bja lapa e ka ba bjo bo “thabišago kudu,” go etša ge Jesaya a boletše bjalo mabapi le letšatši la Sabatha.—Jes. 58:13, 14.
Botate ba Bakriste ba lemoga gore ge e ba ba nyaka gore malapa a bona a thabele borapedi bja lapa, bohle ba swanetše go ikwa ba lokologile. Ralf yo a nago le barwedi ba bararo le morwa o tee o re ge ba swere borapedi bja lapa go ba bjalo ka ge eka ba itshwaretše magang; yo mongwe le yo mongwe o tšea karolo. Ke therešo gore ka dinako tše dingwe e ka ba tlhohlo go dira gore yo mongwe le yo mongwe a thabele borapedi bjoo le go tsepamiša kgopolo. Mma yo mongwe o dumela ka gore: “Ga se ka mehla ke kgonago go dira gore borapedi bja lapa bo thabiše ka mo ke bego nka rata ka gona.” Na o ka hwetša tharollo ya bothata bjo?
GO FETOFETOGA LE MAEMO LE GO DIRA DILO TŠE DI SA SWANEGO
Tate yo mongwe wa kua Jeremane yo a nago le bana ba babedi o re: “Re swanetše go fetofetoga le maemo.” Natalia, e lego mma yo a nago le bana ba babedi o re: “Selo sa bohlokwa kudu lapeng la rena ke go dula re dira dilo tše di fapafapanego.” Malapa a mantši a dira dilo tše di fapafapanego nakong ya borapedi bja lapa. Cleiton, e lego tate wa kua Brazil yo a nago le bana ba babedi ba mahlalagading o re: “Seo se dira gore thuto e phele le gore bohle ba tšee karolo.” Ka go dira dilo tše di fapafapanego nakong ya thuto, batswadi ba ka kgona go thuša ngwana yo mongwe le yo mongwe go ya ka dinyakwa tša gagwe, ge e ba bana bao ba sa lekane ka nywaga. Batswadi ba ka kgona go lemoga dinyakwa tša ngwana yo mongwe le yo mongwe gomme ba fetofetoga le maemo ge ba kgetha taba yeo ba tlago go e ahlaahla le mokgwa wo ba tlago go o diriša.
Ke dilo dife tše dingwe tše di fapafapanego tšeo malapa a mangwe a di dirago? A mangwe a thoma borapedi bja lapa ka go opelela Jehofa. Juan wa kua Mexico o re: “Seo se dira gore go be le moya wa khutšo le go lokišetša menagano ya rena bakeng sa seo re tlago go se ahlaahla.” Lapa la gagwe le kgetha dikopelo tšeo di sepedišanago le tše dingwe tša ditaba tšeo ba tlago go di ahlaahla letšatšing leo.
Malapa a mantši a bala karolo e itšego ya Beibele a le gotee. E le go fetofetoga le maemo, ditho tša lapa di abelana go bala dikarolo tša baanegwa ba ka Beibeleng. Tate yo mongwe wa kua Japane o dumela gore “mathomong o be a bona go se gwa tlwaelega go bala Beibele ka tsela yeo.” Eupša bašemane ba bona ba babedi ba be ba thabišwa ke go bona batswadi ba bona ba thabela go dira selo se itšego le bona. Malapa a mangwe a bapala dikanegelo tša ka Beibeleng. Roger, e lego tate wa Afrika Borwa yo a nago le barwa ba babedi o re: “Gantši [bana] ba bona dilo tše itšego ka dipegong tša ka Beibeleng tšeo rena batswadi re sa di bonago.”
Mešongwana e mengwe e fapafapanego yeo le ka e dirago le le gotee ke ya go swana le go aga areka ya Noa goba tempele ya Solomone. Mešongwana e bjalo e dira gore le thabele go dira dinyakišišo. Ka mohlala, lapa le lengwe la kua Asia, e lego ngwanenyana wa nywaga e mehlano, batswadi ba gagwe le makgolo wa gagwe, le ile la thabela go dira selo se itšego ka phapošing ya bodulo. Le ile la hlama papadi yeo e theilwego maetong a moapostola Paulo a boromiwa. Malapa a mangwe a hlamile dipapadi tšeo di theilwego dipegong tša ka pukung ya Ekisodo. Donald yo a nago le nywaga e 19 wa kua Togo o re go dira dilo tše di fapafapanego “go phedišitše borapedi bja rena bja lapa le go matlafatša lapa la gešo.” Na o ka nagana ka mešongwana yeo e ka dirago gore borapedi bja lena bja lapa bo thabiše kutšwanyana?
GA GO NA SEO SE KA TŠEELAGO GO LOKIŠELETŠA LEGATO
Gaešita le ge go dira dilo tše di fapafapanego le go fetofetoga le maemo go dira gore borapedi bja lapa bo thabiše, ditho ka moka tša lapa di swanetše go lokišeletša e le gore borapedi bjoo bo rute. Ka dinako tše dingwe bana ba a lapa, ka gona botate ba swanetše go naganišiša pele ka taba yeo e tlago go ahlaahlwa gomme ba iphe nako ya go lokišetša gabotse. Tate yo mongwe o re: “Ge ke lokišeditše, yo mongwe le yo mongwe o thabela thuto.” Tate yo mongwe wa kua Jeremane o tsebiša lapa la gagwe e sa le pele ka seo ba tlago go boledišana ka sona dibekeng tše di latelago. Ge tate yo mongwe wa kua Benin yo a nago le bana ba tshelelago a rulaganya gore borapeding bja lapa go tle go bogelwe DVD e theilwego Beibeleng, o nea lapa la gagwe dipotšišo e sa le pele. Ruri go lokišetša go dira gore borapedi bja lapa e be bjo bo rutago.
Ge lapa le tseba e sa le pele seo se tlago go ahlaahlwa, le ka boledišana ka sona gare ga beke gomme la letela borapedi bja lapa ka tetelokgolo. Le gona ge yo mongwe le yo mongwe a na le kabelo, o tla ikwa e le karolo ya borapedi bjoo bja lapa.
KATANELANG GO BO SWARA KA MEHLA
Malapa a mantši a thatafalelwa ke go swara borapedi bja lapa ka mehla.
Botate ba bantši ba swanelwa ke go šoma diiri tše dintši e le gore ba hlokomele malapa a bona. Ka mohlala, tate yo mongwe wa kua Mexico o theogela ka iri ya botshelela mesong gomme o boa gae ka morago ga iri ya seswai bošego. Go oketša moo, ka dinako tše dingwe o ka swanelwa ke go fetoša letšatši la Borapedi bja Lapa ka ge go na le mabaka a mangwe a mediro ya moya.
Lega go le bjalo, re swanetše go katanela go swara borapedi bja lapa ka mehla. Loïs yo a nago le nywaga e lesometee wa kua Togo o boletše ka seo lapa la gabo le katanelago go se dira ka gore: “Le ge ka dinako tše dingwe re swanetše go thoma borapedi bja lapa bošego ka ge go ile gwa tšwelela maemo a itšego mosegare, re dula re eba le bjona.” O ka kwešiša lebaka leo ka lona malapa a mangwe a swarago borapedi bja ona bja lapa mathomong a beke. Ge e ba selo seo se sa letelwago se ka direga, a ka swara borapedi bja lapa go yela mafelelong a beke.
Bjalo ka ge leina “borapedi bja lapa” le itlhalosa, ke karolo ya borapedi bja lena go Jehofa. Anke ditho ka moka tša lapa la gago di tlišetše Jehofa ‘dipowana tša theto tša melomo ya tšona’ beke e nngwe le e nngwe. (Hos. 14:2) Le gona eka nako yeo e ka tlišetša setho se sengwe le se sengwe sa lapa lethabo, “ka gobane lethabo leo Jehofa a le neago lona ke sebo sa lena.”—Neh. 8:9, 10.